text:
O le tutu malolosi ma usiusitai i aoaoga faavae a lo tatou Atua, ua tatou tutu ai i nofoaga paia, aua o Lana aoaoga faavae e paia ma e le masuia.
Uso e, o se tulaga faamamaluina le faatasi ai ma e umia le perisitua paia a le Atua. O loo tatou ola ai i aso e gata ai, o “aso faigata.”1 I le avea ai ma e umia le perisitua, ua ia i tatou le tiutetauave ina ia tutu malolosi ma ave le talita o le faatuatua e tetee atu ai i ufanafana mu a le fili. O i tatou o ni faataitaiga i le lalolagi, e puipuia ia saolotoga ma aia tatau ua tuuina mai e le Atua ma e le mafai ona aveesea. Tatou te tutu e puipui o tatou aiga ma o tatou auaiga.
Ao ou i ai i le vasega iva, sa matou toe foi mai ma le matou au peisipolo sinia lea sa matou taaalo i se isi nuu. Na lagonaina e lou tama, i le taimi o le tietiega umi mai le pasi na ou molimauina ai ni gagana ma uiga sa le ogatasi ma tulaga faatonuina o le talalelei. I le avea ai ma se tusiata faapolofesa, sa ia nofo i lalo ma tusi se ata o se toa—o se fitafita e mafai ona puipuia ni olo ma ni malo.
Ao ia tusia ma faitau mai tusitusiga paia, sa ou aoao i le auala e avea ai ma se tagata faamaoni e umia le perisitua—e puipuia le malo o le Atua. Na avea upu a le Aposetolo o Paulo ma ou taiala:
“O le mea lea ia outou tago ai i ofutau atoatoa mai le Atua, ina ia outou mafaia ona tetee atu pe a oo i le aso vale, pe a uma ona outou faia o mea uma, tou te tutumau ai.
“O lenei, ina tutumau ia outou o fusia o outou sulugatiti i le faamaoni, ia oofu foi outou i le ufifatafata o le amiotonu;
“Ma ia faaseevaeina o outou vae i le sauniga o le tala lelei o le filemu;
“Ia faaopoopo i na mea uma ona tago atu i le talipupuni o le faatuatua, tou te mafai ai ona tinei o ufanafana mu uma lava o loo leaga.
“Ma ia outou ave le puloutau o le olataga, ma le pelu a le Agaga, o le afioga lea a le Atua.”2
Uso e, afai tatou te faamaoni i le perisitua, o le a aumaia ia i tatou lenei ofutau o se meaalofa mai le Atua. Tatou te manaomia lenei ofutau!
Alii talavou e, e lei fetaiai lava o outou tama ma tama matutua ma ni faaosoosoga ia o loo outou feagai ai i se tulaga masani. Ua outou ola i aso e gata ai. Afai na manao lou tama i se faafitauli, sa ia alu ma saili i ai. E le o toe i ai se na mea! I lenei vaitaimi ua saili outou e faaosoosoga! Faamolemole ia manatua lena mea! O loo manao Satani ia te outou, ma o loo “taoto i le faitotoa le agasala.”3 Mata e faapefea ona e tetee i ana faiga faamalosi? Ia oofu i ofutau atoatoa o le Atua.
Sei ou aoao atu ia te oe se isi aafiaga mai lou olaga:
Ia Ianuari o le 1982, sa ou lauga ai i se faigalotu i le lotoa o BYU i Provo, Iuta. Sa ou valaauliaina ia tamaiti aoga e vaai faalemafaufau faapea sa i ai le Ekalesia i le isi itu o le pulelaa, iinei, ma sa na o le tasi se futu pe lua foi sa mamao ese ai le lalolagi i le isi itu. Sa avea lenei mea o se faatusa o le “matuai latalata lava o le va sa i ai le lalolagi ma le mea o i ai ia tulaga faatonuina a le Ekalesia” ao ou i ai lea i le kolisi. O lo’u tu atu la i luma o tamaiti i le 30 tausaga mulimuli ane, sa ou tuuina i luga ou lima i lea lava tulaga e tasi ma faamalamalama atu ai faapea, “Ua mamao lava le tulaga o i ai le lalolagi; [sa femalagaai; ua le o toe iloa atu;] ua mamao lava le tulaga ua oo i ai, ma ua alu ese atu mai lenei [fale ma ua taamilo i le lalolagi]. … O le mea e tatau ona matou manatuaina ma lau fanau ma a latou fanau, o le a tumau pea le Ekalesia, [o loo i ai pea iinei; ae] o le a faaauau pea ona fealuai le lalolagi—o le a atili ai lava ona lautele lena avanoa. … O le mea lea, ia matuai faaeteete ai lava. Afai e te faatusaina au galuega ma tulaga faatonuina a le Ekalesia i le tulaga o i ai le lalolagi ma le mea o agai i ai, o lona uiga e te le o i ai i le nofoaga e tatau ona e i ai.”4
I lena vaitaimi sa le mafai ona ou iloaina le tulaga o le mamao ma le vave sa mamao ese ai le lalolagi mai aoaoga, mataupu faavae, ma poloaiga ua tuuina mai e le Atua, sa faigata ona malamalama i ai. Ae peitai e lei masii ese ia tulaga faatonuina a Keriso ma Lana Ekalesia. E pei ona Ia fetalai mai, “E mau le upumoni e faavavau ma faavavau lava.”5 Afai tatou te malamalama ma taliaina lenei mea, o le a saunia i tatou e fetaiai ma faigata faaagafesootai, ulagia, ma e oo lava i le faamasinoina mai e le lalolagi ma isi o e ua tatou ta’ua o ni uo.
O le toatele o i tatou o le a iloaina se tagata o le a faapea mai, “Afai e te manao e avea ma a’u uo, e tatau ona e talia ou tulaga faatauaina.” O se uo moni na te le fesiligia i tatou e filifili i le va o le talalelei ma ia. Ou te fia tali atu mai upu a Paulo, “Ia e alo ese lava i tagata faapena.”6 O se uo moni e faamalosia i tatou e tumau i le ala lauitiiti ma le vaapiapi.
O le tumau ai i le ala o le talalelei o feagaiga, poloaiga, ma sauniga o le a puipuia ai i tatou ma saunia ai e faatino le galuega a le Atua i lenei lalolagi. Afai tatou te usitaia le Upu o le Poto, o le a malupuipuia lo tatou faitalia mai mausa e pei o le pia, fualaau faasaina, ma le sikareti. Afai o tatou totogiina a tatou sefuluai, suesue i tusitusiga paia, talia le papatisoga ma le faamauga, ola ai mo le mafutaga faifaipea a le Agaga Paia, ai ma inu ma le agavaa i le faamanatuga, usitai i le tulafono o le ola mama, saunia ma maua le Perisitua Mekisateko, ma osia feagaiga paia i le malumalu, ua tatou saunia la e auauna atu.
I le malumalu ua tatou saunia ma folafola atu e ola i le tulafono o le faapaiaga. E amata ona ola ai ia alii talavou malolosi i lenei tulafono e ala i le sailia o se valaauga faamisiona—tuuina atu o se sefuluai o muai tausaga o o latou olaga i le auaunaga faamisiona mo le Atua. O le a faamalosia e lena ositaulaga i latou e agai atu i luma i le feagaiga sili o le olaga—mo le toatele o le faamauina lea i le malumalu ma amatalia se aiga e faavavau.
Ao tatou fetuleni atu i luma i le ala sao ma le vaapiapi, o le a tatou fausia se malosiaga faaleagaga alualu i luma—malosiaga i le faaaogaina o lo tatou faitalia e filifili ai mo i tatou lava. Mo alii talavou ma tamaitai talavou uma, o le a lagolagoina lenei tuputupu ae pe a latou aoao i aoaoga faavae ma faasoa atu a latou molimau i le mataupu aoaoina fou i luga o le initoneti o le, Sau, Mulimuli mai ia te Au.
E le gata i lea, faaaoga lou faitalia e te atinaeina ai oe lava ia faaletagata. Afai e te iloaina au meaalofa ma taleni, ia manatua e mafai ona fesoasoani atu matua ma faufautua ia te oe, peitai e tatau ona e tuu i le Agaga e taiala oe. Filifili ma galue mo oe lava ia. Ia musuia oe lava mai totonu. Fai se fuafuaga mo lou olaga, e aofia ai le aoga po o se aoaoga faalematata. Saili mea e fiafia i ai ma tomai. Galue ma ia ola tutoatasi. Seti ni sini, foia ni measese, maua se aafiaga, ma faauma se mea na e amataina.
I le aluga o le ala, ia mautinoa o e auai i gaoioiga faaleaiga, korama, vasega, ma Mutuale tuufaatasi. Fiafia faatasi i gaoioiga lelei ma malie. O nei aafiaga o le a e faaaloalo ai ma talisapaia ia meaalofa faaleagaga a isi, faapea ma uiga faaletagata e faavavau o atalii ma afafine a le Atua.
O le mea sili, ia faatuatua i le Faaola! Aua le fefe! A o tatou ola naunautai ai i le talalelei, o le a tatou maua le malosi mai le Alii. O Lona malosi o le a mafai ai ona tatou tetee atu ai i le aneti-Keriso o faapea mai, “Aai, feinu, ma fiafia,” aua o le Atua “o le a tauamiotonuina [oe] i le faia o se agasala itiiti; … ua leai se afaina i lena mea … , o taeao tatou feoti.”7 O le malosiaga a le Alii tatou te tutu ai e tetee atu i soo se manatu po o se faatuatuaga o tetee mai i le Faaola ma faasagatau mai i le fuafuaga tele ma faavavau o le fiafia mo fanau uma a le Atua.
E le o ia i tatou se faatagaga e talanoaina ai ia tulaga o lena fuafuaga e faavavau. Manatua Neemia lea na tuuina atu i ai se tiute o le fausiaina o se papuipui e puipuia ai Ierusalema. Na mananao nisi e sau o ia i lalo ma talanoa i lona tulaga, peitai na musu Neemia. Na te lei fia faalogo i nisi; na ia faapea mai, “O loo fai e a’u le galuega tele, ou te le mafai ai ona alu ifo: se a le mea e tuu ai le galuega … ?”8
O nisi taimi e avea ai i tatou ma mea o taulai atu i ai ma e tatau ona tatou taliaina talisuaga ma ulaga ona o loo tatou ola e tusa ai ma tulaga faatonuina a le Atua ma faia Lana galuega. Ou te molimau atu e le tatau ona tatou fefefe pe afai o loo faavaeina o tatou olaga i Ana aoaoga faavae. Atonu e le malamalama nisi ia i tatou ma o le a faitioina, ma o le a oo lava ina tuuaia sese i tatou, peitai e le o tuua na o i tatou. Sa “inosia ma teena [lo tatou Faaola] e tagata.”9 O se avanoa paia lo tatou tutu faatasi ma Ia!
O le tutu malolosi i nisi taimi o lona uiga o le aluese po o le sosolaese mai le lalolagi. Na fetalai atu le Faaola, “Satani e, ina alu ese ia oe i o’u tua.”10 Na solaese Iosefa mai Aikupito mai faaosoosoga a le ava a Potifara,11 ma na tuua e Liae ma lona aiga ia Ierusalema ma agai atu i le vao.12
Ia faamautinoa atu o perofeta uma na muamua atu ia i tatou na tutu malolosi i o latou vaitaimi:
Na faataunuuina e Nifae se galuega tulaga ese a le Alii e ui i tu’iga a Satani ma sauaga a Lamana ma Lemuelu, o ona uso.13
Na molimau Apinati e uiga ia Keriso i le fetaiai ai ma masalosaloga, faamaasiasia, ma le oti.14
Na puipuia e le autau malolosi e 2,000 o latou aiga mai e na le fiafia i tulaga faatauaina o le talalelei.15
Na sisiina i luga e Moronae le tagavai o le saolotoga e laveai ai aiga ma le saolotoga faalelotu a lona nuu.16
Na tu Samuelu i luga o le puipui ma valoia le afio mai o Keriso, e ui lava sa fetogiina o ia i maa ma tafanaina i aū.17
Na toefuatai mai e le Perofeta o Iosefa Samita le talalelei a le Faaola, ma faamau ai lana molimau i lona toto.18
Ma sa tutu malolosi ia paionia Mamona i le feagai ai ma sauaga ma faigata, ma mulimuli ai i se perofeta i la latou malaga maoae ma faamautu ai i Sisifo.
O nei auauna maoae ma Au Paia a le Atua na mafai ona latou tutu malolosi ona sa latou tutu faatasi ma le Faaola. Mafaufau i le auala na tu malosi ai le Faaola:
A o laitiiti, na faataunuuina ma le faamaoni e Iesu le galuega a Lona Tama, na talai atu le talalelei i alii aoao sa i le malumalu.19 I le faagasologa o Lana galuega, na Ia faataunuuina le galuega o le perisitua—aoao atu, faamaloloina, auauna atu, ma faamanuiaina ma uunaia isi. I le talafeagai ai, na Ia tu e tetee malosi atu i le leaga, e oo lava i le faamamaina o le malumalu.20 Sa Ia tu lava mo le Upumoni—pe o le tali atu i upu po o le leai foi. Ina ua tuuaia o Ia e le au faitaulaga sili i luma o Kaiafa, na i ai ia Iesu le poto ma le lototele e le tali atu ai i mea le moni ma sa tumau ai Lona filemu.21
I le Faatoaga o Ketesemane, e lei taofia e lo tatou Faaola ma le Togiola le inuina o le ipu oona o le Togiola.22 Ma i luga o le satauro sa Ia toe mafatia ai ina ia faia le finagalo o Lona Tama, ona Ia fetalai ane ai lea, “Ua taunuu.”23 Na Ia onosaia e oo i le iuga. O le tu malosi o le Faaola ma Lona usiusitai atoatoa, na fetalai mai ai lo tatou Tama Faalelagi, “Faauta i lou Atalii Pele, o le ua ou fiafia lava i ai, o le ua ou faamamaluina ai lou igoa.”24
Ou uso e talavou ma matutua pele o le perisitua, ia tatou faamamaluina le suafa o le Atua e ala i le tutu malolosi faatasi ma lo tatou Faaola o, Iesu Keriso. Ou te tuuina atu lau molimau faapitoa o loo soifua o Ia ma ua “valaauina i latou i se valaauga paia”25 e auai i Lana galuega. “O le mea lea, ia outou tutu ai i nofoaga paia, ma aua le masii ese.”26 O le tutu malolosi ma usiusitai i aoaoga faavae a lo tatou Atua, ua tatou tutu ai i nofoaga paia, aua o Lana aoaoga faavae e paia ma e le masuia i matagi o agafesootai ma faapolotiki o o tatou aso. Ou te folafola atu, e pei ona fai mai le Aposetolo o Paulo, “Ina mataala ia outou, ia outou faatamatane, [ma] ia faamalolosi outou.”27 Ou te tatalo atu ai ma le naunautai ia te outou, i le suafa paia o Iesu Keriso, amene.
Faaali Mau Faasino
-
1. 2 Timoteo 3:1.
-
2. Efeso 6:13–17; faaopoopo le faamamfa.
-
3. Mose 5:23.
-
4. Robert D. Hales, “This Is the Way; and There Is None Other Way,” i le Brigham Young University 1981–82 Speeches (1982), 3–4; o loo maua i le speeches.byu.edu.
-
5. Mataupu Faavae ma Feagaiga 1:39; faaopoopo le faamamafa.
-
6. 2 Timoteo 3:5.
-
7. 2 Nifae 28:8.
-
8. Neemia 6:3.
-
9. Isaia 53:3; Mosaea 14:3.
-
10. Luka 4:8.
-
11. Tagai Kenese 39:7–12.
-
12. Tagai 1 Nifae 2.
-
13. Tagai, mo se faataitaiga, 1 Nifae 18.
-
14. Tagai Mosaea 11–17.
-
15. Tagai Alema 53, 56–58.
-
16. Tagai Alema 46:11–13.
-
17. Tagai Helamana 13–16.
-
18. Tagai Mataupu Faavae ma Feagaiga 135.
-
19. Tagai Luka 2:46–49.
-
20. Tagai Mataio 21:12–13.
-
21. Tagai Mataio 26:57, 59–63.
-
22. Tagai Mataupu Faavae ma Feagaiga 19:16–19.
-
23. Ioane 19:30.
-
24. 3 Nifae 11:7.
-
25. Alema 13:3; tagai foi 2 Timoteo 1:9.
-
-
27. 1 Korinito 16:13.


c: text/html

text:
FA’AILOA TU MA AGAIFANUA SAMOA FONO A LE CWM
O le afiafi o le aso Lulu na te’a nei, sa fa’atulaga ai i le polokalama fa’ataoto a le Fonotaga Atunu’u Kerisiano i le Lalolagi [CWM] lea afiafi a tamali’i e fa’aalia ai tu ma agaifanua a Vaifanua Ta’itasi o lo’o usufono i lenei tausaga.
O lea po fiafia sa vaevaeina ai le fonotaga i Vaifanua e ono: Atu Aferika, Atu Asia, Atu Europa, Atu Karipiana, Atu Asia i Saute ma le Atuvasa o le Pasefika. O nei uma Vaifanua ua foliga mai o Konetineta ta’itasi ia ua auai ma ua avea fo’i ma totino o le CWM lea ua i ai nei Amerika Samoa i lana Ekalesia Fa’apotopotoga Kerisiano o le totino mulimuli lava ua fa’aofi i le tausaga e 1997.
O le fa’aaliga lea sa amatalia ia le sao o le Atu Aferika e aofia ai Zambia, Malaue, Matakasa, Simipakue, Aferika i Saute ma is malo fa’apena. O le latou siva na mata’ina fo’i aua e tele taimi e taumafai ai fanau a’oga e fa’atino siva nei, ae o lea ua va’aia toniga felanulanua’i ma a latou siva matagofie, o le a fa’aaoga tatau fo’i e fanau mo a latou a’oa’oga.
O le sao o le Atu Asia e aofia ai Taiwan, Korea, Saina mai Hong Kong, Malaysia, Sigapore ma Mayama oka se fiafia i ai o le to’atele na maimoaina, e fa’asoa mai fo’i i a latou aga o fa’afiafiaga, ae ua masani ai Amerika Samoa, aua o lo’o tatou o aumau ma le to’atele o uso mai nei atunu’u i o tatou laueleele.
O le Atu Europa, sa fa’alogoina ai fatuga ua fatia aga’i i ai le tele o vi’iga o le Atua lea e i le tusi pese a le EFKAS, e feso’ota’i mai lava ma le LMS. O pesega fa’a-Uelese, Pese fa’a-Sikotilani, ma pese fa’a- Aialani sa fa’afofogaina. E ese fo’i le matagofie o le tatalo i le gagana a Netalani latou, ma ua fa’afetaia le sao o lea fo’i vaega na masi’i mai le Atu Europa.
I le Atu Karipiana, sa masi’i mai ai le vaega a Bob Marley ma latou fa’atuga e tali tutusa lelei ma le fa’a-Reggae. Na latou usua le pese na muaimalae i lea ituaiga o fatuga I Simmer down! ma sa fa’afiafiaina le to’atele, aua e pei e Bob Marley le to’atele o le tatou autalavou i a latou sikaili. Ua tulaueleele loa tama moni o ia ituaiga o aga, sa latou fiafia, ona e va’aia e i latou e fiafia i tatou i a latou fo’i sikaili, ma fatuga. O atunu’u na auai o Jamaica, Kariapiana ma Guyana.
O le Atu Asia i Saute sa o mai ai le vaega a Osama po’o le vaega e tupuga mai ia Isamaeli le alo o matua o Apera’amo le tama o le au fa’atuatua. O nei tagata e o mai Initia i ona vaega e tolu, ma Bangladesh ua latou fa’aalia lo latou mau: “Ia tatou fiafia ona o le to’atele o tatou ituaiga!” Ia tasi lava i tatou ia Iesu ma lo tatou Atua e to’atasi. Na faia latou pesega ma siva fa’a-Initia, ma e masani ai fo’i i tatou aua ua fai fo’i si to’atele lava o nei uso i o tatou laueleele ma ua tala gafa fo’i i ai o tatou tagata.
O le toe vaega na fa’afiafia, na ta’ita’ia lea e le Ta’ita’ifono fou o le CWM, Rev. Samuelu Tialavea le latou toe sao mo le afiafi: Sipela ai ma le HOPE, i ni taga fa’amalositino, oka ua ofo atoa le tatou usufono o le fonotele ona e agava’a le Faife’au i lana item na fa’atino. O pesega na muamua a lenei vaega, sa usuina ai e sui e to’atolu mai Solomona pese o le tatou a’oga Aso Sa. Ua tu’uina ia i latou le sao, aua o se tasi lea o atumotu, sa pito mai ia i tatou le la’ititi e ofi ai i le CWM, ma o le a talimalo fo’i ia i tatou i le Fa’aaliga tele o Tu ma Aga a le Atuvasa lea e amatalia ia Iulai 1 se’ia o’o ia Iulai 14, 2012.
O se tala mai i sui na auai, “O le fiafia e le mata’uina lea, aua ua tele na’ua tu ma aga fa’akerisiano ua matou va’aia e ola ai pea Samoa na lua!” O se talanoa mai lea a sui usufono mai Hong Kong i Saina Komenisi.

robotstxt: allowed

filter: keep


text:
“AISEA UA SULU AI LE LBJ ATUNUU A’O FEA LE MALO?”
E tele fesili ua lagalaga mai le atunuu ina ua faailoa e le Pulesili ma le Taitaifono o le Komiti Faafoe a le falemai o le LBJ le manatu e faapea, ina ua le mafai e le malo ona tali mai i le faafitauli tau tupe lea ua tulai mai, na manatu ai loa le pulega o le falema’i, e leai lava se isi auala e mafai ona maua ai se fesoasoani, o le sulu loa i le atunuu e ala i le sii lea o pili a le falema’i.
“A’o fea le $1.3 miliona lea na pasia e le Fono Faitulafono e tuu atu e fesoasoani ai i galuega ma fuafuaga a le falema’i,?” o le fesili lea a Senatoa Malepeai.
“E leai se mea faapena i lalo o le la o le faatupu e le malo o le aitalafu ma mafua ai le faafitauli tau tupe i le falemai, ae aapa mai le falemai e faaee mai le avega i luga o le atunuu,” o le saunoaga lea a le tama matua ia Fetuao Papali’i, 71 tausaga mai le afioaga o Tafuna ina ua fesiligia e le Samoa News e uiga i lenei mataupu.
Na taua e le tama ia Papali’i, sa taofia i le falema’i i Fagaalu lona atalii i le masina na tea nei, ae ina ua maua mai le pili, e toeitiiti lava oo atu i le $4,000 le aofai, ma o le taimi nei, ua toeitiiti maea ona totogi lea aitalafu, e ala i le fesoasoani mai a nisi o lana fanau mai fafo.
“E leai se mea faavalevalea i lalo o le lagi e pologa le atunuu e totogi a latou pili, ae toe faaopoopo mai ai ma nei siitaga mamafa ina ua le mafai e le malo ona totogi ana aitalafu,” o le saunoaga lea a Papalii.
Na taua e Papali’i, o le maualuga o siitaga a le falema’i lea ua tuuina mai ua manino mai ai le matuia o le faafitauli tau tupe o loo feagai ma i latou i le taimi nei, ae i ai lona talitonuga e le gata ua mafua lea faafitauli ona o aitalafu a le malo, ae o le isi foi mafuaaga o le toatele naua o tagata faigaluega a le falemai ae le o lava le tupe maua e faatino ai ana galuega, ona taumafai loa lea e tuu mai le avega i le atunuu.
“Afai ua le mafai e le malo ona totogi ana aitalafu, e tatau ona ave e le falemai i le faamasinoga, ua latou soli le tulafono lea na pasia e le Fono e tuu atu ai tupe mo le falemai, faapea ai foi ma isi lala tumaoti e pei o le ASPA ma le Kolisi,” o le saunoaga lea a Papalii.
O le molimau foi lea a le tina o Carol Ulberg-Unasa mai Aua ina ua fesiligia e le Samoa News e uiga i lenei mataupu.
Na taua e Carol i le Samoa News, soo se taimi lava e maua mai ai pili a lona aiga mai le falemai, e le faatamala lava i le totogiina, o isi foi taimi e oo atu ai pili a lana fanau i le $2,000, ae faamalosi lava e totogi ona o le manatu ia aua nei afaina ai le faafouina o lona ID i le isi tausaga e sosoo ai.
“Afai o loo faamaoni le atunuu e totogi a latou pili i le falemai, e tatau foi ona faapena le malo i le faamaoni lea e totogi ana aitalafu,” o le manatu lea a Carol.
O siitaga a le falemai lea ua faamoemoe e faamamalu i le po o le kerisimasi o le vaiaso fou, e aofia ai le sii o le totogi e vaai ai le fomai i soo se talavai, mai le $10 i le $50, sii le potu failele i le $200, $100 le totogi o le potu taofia i le po e tasi, talavai ua sii atu i le $40 i le fualaau e tasi ma le fale faamama toto lea ua sii atu i le $250.
Na taua e se tina sa auai i le solo tete’e lea na faia i le vaiaso nei faasaga i pili a le falemai, le tatau lea i le atunuu ona lagolago le faia o se isi solo tete’e faasaga i le malo, ina ua latou lagonaina ai le tulaga mafatia lea o le a feagai ma le toatele o aiga e vaivai le tamaoaiga.
O le afiafi o le aso Gafua o le vaiaso fou i le itula e 3:00 o le a faia ai se iloiloga a le falemai i le malumalu lea e faia ai sauniga o maliu a le falemai, e faatalatalanoaina ai lenei siitaga ma soo se tasi o le atunuu.
“Ou te lagolagoina le faia o se siitaga a le falemai, peitai e le o le ituaiga maualuga lea ou te manatu e tatau ona oo i ai se siitaga, e tatau ona sii fuafua i le tulaga o loo i ai le tamaoaiga,” o le saunoaga lea a Felise Gatoloa’i mai Pago Pago.


text:
Mataupu 7
Ua teena Nifae i matu ma ua toe foi mai i Saraʼemila—Ua tatalo o ia i luga o le olo i lana faatoaga ma ona ia valaau atu lea i tagata ia salamo pe fano. E tusa o le 23–21 T.L.M.
1 Faauta, o lenei sa oo ina o le tausaga e onosefulu ma le iva o le nofoaiga a faamasino i sa Nifaē, na atoe foi mai ai Nifae, le atalii o Helamana, i le laueleele o Saraʼemila mai le laueleele i matu.
2 Ona sa alu atu o ia i fafo i totonu o tagata o e sa i le laueleele i matu, ma ia talai atu le afioga a le Atua ia te i latou, ma sa ia vavalo atu mea e tele ia te i latou;
3 Ma sa latou teena ana upu uma, sa oo ina le mafai ona nofo o ia i totonu ia te i latou, ae sa toe foi mai o ia i le laueleele na ia fanau mai ai.
4 Ma ina ua vaai atu ua i ai tagata i se tulaga o le amioleaga matautia faapea, ma ua nofoia e ia au faomea a Katianetona nofoa-faamasin—ona sa latou fao faamalosi le mana ma le pule o le laueleele; ma tuu ese poloaiga a le Atua, ma e leai sina mea itiiti na sao ai lea mea i ona luma; ua latou le faia se mea tonu i le fanauga a tagata;
5 Ua latou tausalaina e amiotonu ona o lo latou amiotonu; ua latou tuu e ua sala ma e ua amioleaga e le faasalaina ona o a latou tupe; o lenei foi ina ia latou umia tofiga i le ao o le malo, latou te pule ma fai ai e tusa ma o latou loto, ina ia latou maua le oa ma le mamalu o le alalolagi, ma, o lenei foi, ina ia sili ona faigofie ai ia te i latou ona faia le mulilua, ma gaoi, ma fasioti, ma faia e tusa ma o latou lava loto—
6 O lenei, o lenei amioletonu tele sa oo mai i luga o sa Nifaē, i le va o ni tausaga sa lei tele; ma ina ua vaai atu i ai Nifae, sa malena ae lona loto ma le faanoanoa i totonu o lona fatafata; ma sa alaga o ia i le tiga o lona agaga:
7 E, maumau pe a na mafai ona oo mai ou aso i aso muamua na sau ai lou tamā o Nifae i fafo mai le laueleele o Ierusalema, po ua mafai ona ou olioli faatasi ma ia i le laueleele na folafolaina; o aso na sa faigofie ai ona tauanauina ona tagata, ia tutumau e tausi poloaiga a le Atua, ma gese ona taitaiina e fai le amioletonu; ma sa vavave ona latou faalogo atu i afioga a le Alii—
8 Ioe, a na mafai ona oo mai ou aso i na aso, po ua olioli loʼu agaga i le amiotonu o oʼu uso.
9 Ae faauta, ua tofia aʼu o oʼu aso nei aso, ma ia faatumuina lou agaga i le faanoanoa ona o lenei amioleaga a oʼu uso.
10 Ma faauta, o lenei sa oo i luga o se olo lea sa i le faatoaga a Nifae, sa i tafatafa o le alatele lea sa tau atu i le maketi tele sa i le aai o Saraʼemila; o lea, sa punou ifo Nifae i luga o le olo lea sa i lana faatoaga, o se olo lea sa tu latalata foi i le faitotoa o le faatoaga lea sa alu ane ai le alatele.
11 Ma sa oo ina sa i ai ni tagata faapitoa sa ui ane ma vaai atu ia Nifae ao ia sasaa atu lona agaga i le Atua i luga o le olo; ma sa latou taufetuli ma tau atu i tagata le mea na latou vaaia, ma sa o mai faatasi tagata i motu ina ia latou iloa le pogai o lea faanoanoa tele mo le amioleaga o le nuu.
12 Ma o lenei, ina ua tulai Nifae sa ia vaai atu i motu o tagata o e ua faapotopoto mai faatasi.
13 Ma sa oo ina tatala e ia lona fofoga ma fai atu ia te i latou: Faauta, aaisea ua outou faapotopoto faatasi ai outou lava? Ina ia ou tau atu ea ia te outou a outou amioletonu?
14 Ioe, ona ua ou alu ae i luga o lou olo ina ia mafai ona ou sasaa atu o lou agaga i lou Atua, ona o le faanoanoa tele o lou loto, lea ona o a outou amioletonu!
15 Ma ona o lou faanoanoa ma lau auega ua outou faapotopoto faatasi ai outou lava, ma outou ofo ai; ioe, ma ua i ai ia te outou se mea ua tatau tele ai ona outou ofo; ioe, e tatau ona outou ofo ona ua tuu ese atu outou ua maua ai e le tiapolo se uu malosi i o outou loto.
16 Ioe, pe ua mafai faapefea ea ona outou tuu i faatosinaga a ia o le ua saili e lafo ese o outou agaga i lalo i le pagatia tumau-faavavau ma le malaia e le gata?
17 E, ia outou salamo, ia outou salamo! aAisea ea ua outou fia feoti ai? Ia outou liliu mai ia, ia outou liliu mai ia i le Alii lo outou Atua. Aisea ea ua ia tuulafoaiina ai outou?
18 Ona ua outou faamaaa o outou loto; ioe, ua outou le fia faalogo i le siufofoga o le aleoleo mamoe lelei; ioe, ua outou efaaonoono ia te ia ia toatamai e faasaga mai ia te outou.
19 Ma faauta, i lo le afaapotopotoina o outou, vagana ai o le a outou salamo, faauta, o le a ia faasalalauina outou o le a avea ai outou ma meaai mo uli ma manu aivao.
20 E, pe ua mafai faapefea ona outou faagaloina lo outou Atua i lea lava aso ua ia laveaiina ai outou?
21 Ae faauta, ua outou faia lenei mea e maua ai oa, ina ia viia ai outou e tagata, ioe, ma ina ia mafai ona outou maua ai o le auro ma le ario. Ma ua outou tuu o outou loto i luga o oa ma mea le aoga a lenei alalolagi, ia ua outou fasioti tagata ai, ma vete, ma gaoi, ma molimau epepelo ai e faasaga i o outou tuaoi, ma fai amioletonu uiga eseese uma.
22 Ma o le pogai lenei o le a oo mai ai le malaia ia te outou vagana ai ua outou salamo. Aua afai tou te le salamo, faauta, o le aai tele lenei, ma aai tetele uma foi faataamilo ai, ia o loo i ai i le laueleele ua tatou umia, o le a aveesea o le a outou le maua ai se nofoaga i totonu o i latou; ona faauta, o le a le tuuina mai e le Alii ia te outou le amalosi, e pei ona ia faia e oo mai i le taimi nei, tou te tetee faasaga atu ai i o outou fili.
23 Aua faauta, ua faapea ona fetalai mai o le Alii: O le a ou le faaali atu lou malosi i e amioleaga, i le tasi ia sili atu le tasi, vagana ai ia te i latou o e salamo ia latou agasala, ma faalogo mai i au upu. O lenei o lea, ou uso e, ou te manao ia outou iloa, o le a sili atu ona alelei mo sa Lamanā nai lo outou vagana ai ua outou salamo.
24 Aua faauta, ua sili atu ona latou amiotonu nai lo outou, ona ua latou le agasala e faasaga i le malamalama tele lea ua outou maua; o lea o le a alofa mutimutivale tele ai le Alii ia te i latou; ioe, o le a ia afaalevalevaina o latou aso ma faatoateleina a latou fanau, e oo lava pe a efaaumatiaina atoa oe vagana ai ua e salamo.
25 Ioe, oi talofa ia te outou ona o lena mea inosia tele ua oo mai i o outou luga; ma ua outou faaaufaatasi atu i ai outou lava, ioe, i lena avaega faalilolilo lea na faatuina e Katianetona!
26 Ioe, o le a oo mai le amalaia ia te outou ona o lena faamaualuga ua outou tuu e ulu mai i o outou loto, lea ua faafefeteina ai outou i luga ia sili atu i lo le mea ua lelei ona o a outou eoa ua silisili ona tele!
27 Ioe, oi talofa ia te outou ona o lo outou amioleaga ma a outou mea inosia!
28 Ma e vagana ai ua outou salamo o le a outou fano; ioe, e oo lava i o outou laueleele o le a aveesea mai ia te outou, ma o le a faaumatia ese outou mai luga o le lalolagi.
29 Faauta o lenei, ou te le fai atu au lava ia, o le a oo mai nei mea, ona e le o au na ou ailoa ai nei mea; ae faauta, ua ou iloa ua moni nei mea, ona o le Alii le Atua na ia faaalia mai nei mea ia te au, o lea ou te molimau atu ai o le a faataunuuina lava.


text:
Mataupu 6
Ua tausia e fanau a Atamu se tusi faamanatu—Ua talai atu e ana fanau amiotonu le salamo—Na faaali mai le Atua o ia lava ia Enoka—Ua talai atu e Enoka le talalelei—Sa faaalia ia Atamu le fuafuaga o le faaolataga—Sa maua e Atamu le papatisoga ma le perisitua.
1 Ma sa faalogo aAtamu i le siufofoga o le Atua, ma sa valaau atu i ona atalii ia salamo.
2 Ma sa toe iloa e Atamu lana ava, ma sa fanauina e ia se atalii, ma sa taʼu e Atamu lona igoa o aSetu. Ma sa viia e Atamu le suafa o le Atua; ona sa fai mai o ia: Ua tofia mai e le Atua ia te aʼu se tasi atalii, i le tulaga o Apelu, o lē na fasiotia e Kaino.
3 Ma sa faaali mai e le Atua o ia lava ia Setu, ma sa lē fouvale o ia, ae sa tuuina atu e ia se ataulaga na talia, e pei o lona uso o Apelu. Ma sa fanau mai foi ia te ia se atalii, ma sa taʼu e ia lona igoa o Enosa.
4 Ma ona amata lea ona avalaau atu o nei alii i le suafa o le Alii, ma sa faamanuiaina i latou e le Alii;
5 Ma sa tausia se atusi faamanatu, lea sa tusia ai i le gagana a Atamu, ona sa tuuina mai i le toatele na valaau atu i le Atua e tusitusi e ala i le agaga o emusumusuga;
6 Ma o i latou na aoaoina a latou fanau e faitau ma tusitusi, i se gagana na mamā ma lē eleelea.
7 O lenei o lea lava aPerisitua, lea sa i ai i le amataga, o le a i ai foi i le iuga o le lalolagi.
8 Ma o le valoaga lenei na fofogaina e Atamu, aʼo uunaia o ia e le aAgaga Paia, ma sa tausia se egafa o le ifanau a le Atua. Ma o le otusi lenei o augatupulaga a Atamu, ua fai mai: I le aso na foafoa ai e le Atua le tagata, na faia ai e ia o ia i le faatusa o le Atua;
9 O le afaatusa o lona lava tino, o le tane ma le fafine, na foafoa ai e ia i elaua, ma faamanuia ia te i laua, ma taʼua lo laua iigoa o Atamu, i le aso na foafoa ai i laua ma avea ai ma otagata ola i luga o le laueleele o le utuuvae o le Atua.
10 Ma sa ola aAtamu i le selau tolugafulu o tausaga, ma fanaua se atalii i lona lava faatusa, i ona lava efoliga, ma taʼua lona igoa o Setu.
11 Ma o aso o Atamu, ina ua uma ona fanaua e ia Setu, e valu selau tausaga, ma sa fanaua e ia atalii ma afafine e toatele;
12 Ma o aso uma na ola ai Atamu e iva selau ma le tolusefulu tausaga, ma sa maliu o ia.
13 Sa ola Setu i le selau ma le lima o tausaga, ma fanaua Enosa, ma sa vavalo i ona aso uma, ma aoao i lona atalii o Enosa ala o le Atua; o le mea lea na vavalo ai foi Enosa.
14 Ma sa ola Setu, ina ua uma ona fanaua e ia Enosa, i tausaga e valu selau ma le fitu, ma fanaua ni atalii ma afafine e toatele.
15 Ma sa toatele le fanauga a tagata i luga o le laueleele atoa. Ma i aso na sa i ai se apuleaga tele a Satani i totonu o tagata, ma sa sasao i o latou loto; ma mai le taimi lena i luma na oo mai ai taua ma le faamasaatoto; ma sa sii atu le lima o le tagata i lona lava uso, e fasioti, ona o egaluega faalilolilo, i le sailiga o le pule.
16 O aso uma o Setu e iva selau ma le sefululua tausaga, ma sa maliu o ia.
17 Ma sa ola Enosa i tausaga e ivasefulu, ma fanaua aKainano. Ma o Enosa ma e na totoe o le nuu o le Atua na o mai i fafo o le laueleele, lea sa taʼua o Sulona, ma nonofo i se laueleele o le folafolaga, lea sa taʼua e ia i le igoa o lona lava atalii, o lē na faaigoa e ia o Kainano.
18 Ma sa ola Enosa, ina ua uma ona fanaua e ia Kainano, i tausaga e valu selau ma le sefululima, ma fanaua ni atalii ma afafine e toatele. Ma o aso uma o Enosa, e iva selau ma le lima tausaga, ma sa maliu o ia.
19 Ma sa ola Kainano i tausaga e fitusefulu, ma fanaua Maalaelu; ma sa ola Kainano ina ua uma ona fanaua e ia Maalaelu, i tausaga e valu selau fagafulu, ma fanaua atalii ma afafine. Ma o aso uma o Kainano e iva selau ma le sefulu tausaga, ma sa maliu o ia.
20 Ma sa ola Maalaelu i tausaga e onosefulu ma le lima, ma fanaua Iareto; ma sa ola Maalaelu, ina ua uma ona fanaua e ia Iareto, i tausaga e valu selau ma le tolusefulu, ma fanaua atalii ma afafine. Ma o aso uma o Maalaelu e valu selau ma le ivasefulu-lima tausaga, ma sa maliu o ia.
21 Ma sa ola Iareto i tausaga e selau onosefulu-lua, ma fanaua aEnoka; ma sa ola Iareto, ina ua uma ona fanaua e ia Enoka, i tausaga e valu selau, ma fanaua atalii ma afafine. Ma sa aoao e Iareto ia Enoka i ala uma o le Atua.
22 Ma o le gafa lenei o atalii o Atamu, o lē o le aatalii o le Atua, o lē na fetautalatalaai ma le Atua lava ia.
23 Ma sa o ni atagata talai o le amiotonu i latou, ma sa tautatala ma evavalo atu, ma valaau atu i tagata uma, i soo se mea lava, ia isalamo; ma sa aoao atu le ofaatuatua i le fanauga a tagata.
24 Ma sa oo ina o aso uma o Iareto e iva selau ma le onosefulu-lua tausaga, ma sa maliu o ia.
25 Ma sa ola Enoka i tausaga e onosefulu-lima, ma fanaua ai aMetusela.
26 Ma sa oo ina malaga atu Enoka i le laueleele, i totonu o le nuu; ma aʼo malaga atu o ia, sa afio ifo le Agaga o le Atua mai le lagi, ma afio i ona luga.
27 Ma sa faalogoina e ia se leo mai le lagi, ua fetalai mai: Enoka, loʼu atalii e, vavalo atu i lenei nuu, ma fai atu ia te i latou—Ia salamo, ona ua faapea ona fetalai mai o le Alii: Ua Ou aita i lenei nuu, ma ua mumū aʼe loʼu ita tele e faasaga ia te i latou; ona ua solo malo o latou loto, ma ua feū o latou etaliga e faalogo, ma ua ilē mafai ona vaai mamao o latou mata;
28 Ma i le tele o nei augatupulaga, talu mai lava le aso na Ou foafoaina ai i latou, ua latou ao sese ai, ma teena aʼu, ma latou saili ai a latou lava taupulepulega i le pouliuli; ma ua latou fuafuaina le fasioti tagata i a latou lava mea inosia, ma ua latou lē tausia poloaiga, ia sa Ou tuu atu i lo latou tamā, o Atamu.
29 O le mea lea, ua latou molimau pepelo ai i latou lava, ma, ua latou aumai i luga o i latou lava, ia latou atautoga le oti; ma ua Ou saunia se eseoli mo i latou, pe afai latou te lē salamo;
30 Ma o se tulafono lenei, mai loʼu lava gutu, sa Ou auina atu i le amataga o le lalolagi, mai lona faavaega, ma o fofoga o aʼu auauna, ou tamā, na Ou poloaiina ai, e pei lava ona o le a auina atu i le lalolagi, seia oo atu i ona tuluiga.
31 Ma ina ua faalogo Enoka i nei upu, sa ifo o ia lava i le eleele, i luma o le Alii, ma tautala atu i luma o le Alii, ua fai atu: Aisea ua amanaia ai aʼu i lau silafaga, ma o aʼu ua nao se tama, ma ua inoino mai tagata uma ia te aʼu; ona e aamu laʼu tautala; o lea, aisea ua avea ai aʼu ma au auauna?
32 Ma sa fetalai mai le Alii ia Enoka: Alu atu ma fai e pei ona Ou poloaiina ai oe, ma e leai se tagata o le a atia oe. Tatala lou agutu, ma o le a faatumuina, ma o le a Ou tuu atu ia te oe upu e te tautala ai, aua ua i oʼu lima tagata uma, ma o le a Ou faia e pei ona foliga lelei mai ia te aʼu.
33 Fai atu i lenei nuu: Ia outou afilifili i le aso nei, e auauna atu i le Alii le Atua o lē na faia outou.
34 Faauta ua i ou luga loʼu Agaga, o le mea lea o au upu uma o le a Ou taʼutonuina; ma o le a sosola ese amauga i ou luma, ma o le a liliu evaitafe mai i o latou alātafe; ma o le a mau oe ia te aʼu, ma aʼu ia te oe; o lea, isavali faatasi ma aʼu.
35 Ma sa fetalai mai le Alii ia Enoka, ma fai mai ia te ia: Ia ūʼu ou mata i le eleele, ma fufulu, ma o le a e vaai. Ma sa faapea ona faia e ia.
36 Ma sa vaai o ia i aagaga na foafoaina e le Atua; ma sa vaai foi o ia i mea sa lē vaaia e emata faalenatura; ma mai i le taimi lena i luma na sau ai le tala i le lautele o le laueleele: Ua faatu mai e le Alii se itagatavāai i lona nuu.
37 Ma sa oo ina alu atu Enoka i le laueleele, i totonu o le nuu, ua tu i luga o maupuepue ma mea maualuluga, ma alaga atu ma le leo tele, ua molimau atu e faasaga ia latou galuega; ma sa atausuai tagata uma ona o ia.
38 Ma sa latou o mai e faalogologo ia te ia, i luga o mea maualuluga, ua fai atu i e e tausi-faleie: Ia outou nonofo iinei ma vaavaai faleie, aʼo matou o i ʼo e vaavaai i le tagatavāai, ona ua vavalo o ia, ma ua i ai se mea uiga ese i le laueleele; ua sau se tagata valevale i totonu o i tatou.
39 Ma sa oo ina ua latou faalogo atu ia te ia, sa leai se tagata na faaoo atu lima ia te ia; ona sa oo mai le mataʼu ia i latou uma o e na faalogo atu ia te ia; aua sa savavali o ia faatasi ma le Atua.
40 Ma sa sau se tagata ia te ia, o lona igoa o Maaisa, ma fai mai ia te ia: Taʼu manino mai ia i matou po o ai oe, ma le mea e te sau ai?
41 Ma sa fai atu o ia ia te i latou: Na ou sau i fafo mai le laueleele o Kainano, o le laueleele o oʼu tamā, o se laueleele o le amiotonu e oo mai i le aso nei. Ma sa aoaoina aʼu e loʼu tamā i ala uma o le Atua.
42 Ma sa oo ina aʼo ou malaga mai le laueleele o Kainano, i tafatafa o le sami i sasae, sa ou vaaia se faaaliga vaaia; ma faauta, sa ou vaai i le lagi, ma sa fetalai mai le Alii ia te aʼu, ma tuu mai ia te aʼu se poloaiga; o le mea lea, ona o le pogai lenei, ia tausia le poloaiga, ua ou tautala atu ai nei upu.
43 Ma sa faaauau e Enoka lana lauga, ua fai atu: O le Alii o lē na fetalai mai ia te aʼu, o lea lava o le Atua o le lagi, ma o ia o loʼu Atua, ma lo outou Atua, ma o outou o oʼu uso, ma aisea ua outou ataupulepule ai ia te outou lava, ma teena le Atua o le lagi?
44 O le lagi na faia e ia; o le alalolagi o lona etuuvae; ma o lona faavae o lana. Faauta, o ia na faataotoina, na ia aumai i ona luga se ʼau o tagata e toatele.
45 Ma ua oo mai le oti i luga o o tatou tamā; e ui i lea, ua tatou iloa i latou, ma lē mafai ona faafitia, ma e oo lava i lē ua muamua i tagata uma ua tatou iloa, o Atamu lava.
46 Ona ua tatou tusia i totonu o i tatou se tusi afaamanatu, e tusa ma le ata na tuu mai e le tamatamaiaao o le Atua; ma sa tuuina mai i la tatou lava gagana.
47 Ma aʼo fetalai atu e Enoka afioga a le Atua, sa tetete tagata, ma lē mafai ona tutu i ona luma.
48 Ma sa fai atu o ia ia te i latou: Ona sa apaʼū Atamu, ua tatou i ai; ma o lona paʼū ua oo mai ai le eoti; ma ua oo mai ai ia i tatou le pagatia ma le malaia.
49 Faauta ua sau Satani i totonu o le fanauga a tagata, ma afaaosooso i latou e ifo atu ia te ia; ma ua avea tagata ma tagata ua efaaletino, ma inautino, ma faaletiapolo, ma ua otapunia ese mai luma o le Atua.
50 Peitai sa faailoa mai e le Atua i o tatou tamā e ao i tagata uma ona salamo.
51 Ma sa fetalai mai o ia i lo tatou tamā o Atamu i lona lava siufofoga, ua fetalai mai: O Aʼu o le Atua; o Aʼu na faia le lalolagi, ma atagata eae lei i ai i latou i la le tino.
52 Ma sa fetalai mai foi o ia ia te ia: Afai e te liliu mai ia te aʼu, ma faalogo mai i loʼu leo, ma talitonu, ma salamo i au solitulafono uma, ma apapatiso, i le vai lava, i le suafa o loʼu Atalii e Toatasi na Fanaua, o lē ua tumu i le ealofa tunoa ma le upumoni, o iIesu Keriso lea, le osuafa lava lea e tasi o le a tuuina atu i lalo o le lagi, o le a oo mai ai le uolataga i le fanauga a tagata, o le a e maua le meaalofa o le Agaga Paia, ma ole mai i mea uma i lona suafa, ma o soo se mea e te ole mai ai, o le a tuu atu ia te oe.
53 Ma sa fai atu lo tatou tamā o Atamu i le Alii, ua fai atu: Aisea e tatau ai i tagata ona salamo ma papatiso i le vai? Ma sa fetalai mai le Alii ia Atamu: Faauta ua Ou afaamagaloina oe i lau solitulafono i le Faatoaga o Etena.
54 O lea na oo mai ai le tala i totonu o le lautele o le nuu, e faapea ua atogiola le eAlo o le Atua mo le uluai sala, lea e lē mafai ai ona tali o agasala a matua i luga o ulu o ifanau, ona ua mama i latou mai le faavaega o le lalolagi.
55 Ma sa fetalai mai le Alii ia Atamu, ua fetalai mai: Talu ai ona ua afuafua au fanau i le agasala, e faapea lava pe a amata ona latou tutupu aʼe, ona tuputupu o le aagasala i o latou loto, ma latou te tofo i le eoona, ina ia latou iloa ai ona faataua le lelei.
56 Ma ua tuu atu ia te i latou ia iloa le lelei mai le leaga; o le mea lea o i latou o ni apule ia i latou lava, ma ua Ou tuu ia te oe se isi tulafono ma poloaiga.
57 O le mea lea ia aoao atu i lau fanau, e ao i tagata uma, i soo se mea lava, ona asalamo, po o o le a leai se ala e mafai ai ona latou mautofi i le malo o le Atua, ona e leai se mea elē mama e mafai ona mau iina, pe imau i ona luma; ona, i le gagana a Atamu, o le oTagata Paia o lona suafa lea, ma o le suafa o lana Toatasi na Fanaua o le uAtalii o le Tagata, o Iesu Keriso lava, o se fFaamasino amiotonu, o lē o le a afio mai i le meritiana o taimi.
58 O lea Ou te tuu atu ia te oe se poloaiga, ia aoao saoloto atu ia mea i lau afanau, ua fai atu:
59 Ona o le solitulafono ua oo mai ai le paʼū, o le paʼū lea ua aumaia le oti, ma talu ai ona sa outou fananau mai i le lalolagi i le vai, ma le toto, ma le aagaga, lea na Ou faia, ma faapea ona avea ai o le eefuefu o se tagata ola, e faapea lava ona tatau ona toe ifanauina o outou i le malo o le lagi, i le ovai, ma i le Agaga, ma faamamaina i le toto, o le toto lava lea o laʼu Toatasi na Fanaua; ina ia mafai ona faapaiaina outou mai agasala uma, ma uolioli i fafioga o le ola faavavau i le lalolagi lenei, ma le ola faavavau i le lalolagi a sau, o le gmamalu ola pea lava;
60 Ona o le avai tou te tausia ai le poloaiga; o le Agaga e etaʼuamiotonu ai outou, ma o le itoto e ofaapaiaina ai outou;
61 O lea ua tuu atu ai e mau ia te outou; o le mau o le lagi; o le aFaamafanafana; o mea filemu o le mamalu ola pea; o le upumoni o mea uma; o lē e faavaveina mea uma, lea na te faaolaina mea uma; o lē na te silafia mea uma, ma ua i ai le mana uma tau i le atamai, alofa mutimutivale, upumoni, fai mea tonu, ma le faamasinotonu.
62 Ma o lenei, faauta, Ou te fai atu ia te oe: O le afuafuaga lenei o le faaolataga mo tagata uma, e ala i le toto o laʼu eToatasi na Fanaua, o lē o le a afio mai i le meritiana o taimi.
63 Ma faauta, e i ai se faatusa o mea uma, ma ua foafoaina mea uma ma faia e amolimau ia te aʼu, o mea faaletino, atoa ma mea faaleagaga; o mea o i le lagi i luga, ma mea o i luga o le lalolagi, ma mea o i totonu o le lalolagi, ma mea o i lalo o le lalolagi, i luga atoa ma lalo: ua molimau mea uma ia te aʼu.
64 Ma sa oo ina ua uma ona fetalai mai o le Alii ia Atamu, lo tatou tamā, sa tagi atu Atamu i le Alii, ma sa segia ese o ia e le aAgaga o le Alii, ma sa aveina ifo o ia i lalo i totonu o le vai, ma sa faataatia i lalo o le evai, ma sa aumai o ia i fafo mai le vai.
65 Ma sa faapea ona papatisoina o ia, ma sa afio ifo le Agaga o le Atua i luga o ia, ma sa faapea ona afanauina o ia i le Agaga, ma faaolaolaina i etotonu o lona tagata.
66 Ma sa faalogoina e ia se leo mai le lagi, ua fetalai mai: Ua apapatisoina oe i le afi, ma le Agaga Paia. O le emau lenei a le Tamā, ma le Alo, mai le taimi nei i luma ma le faavavau;
67 Ma o oe o se tasi o le afaatulagaga a ia o lē ua aunoa ma se amataga o aso po o se gataaga o tausaga, mai le vavau atoa e oo i le faavavau atoa.
68 Faauta, ua atasi oe ia te aʼu, o se atalii o le Atua; ma ua faapea ona mafai ona avea tagata uma ma oʼu eatalii. Amene.


text:
Alofa: Fa'avae ai Aiga— Vaega 84
Ua alu nei le tali e a tamaiti ma tilotilo ane i lo latou tina. Na tu’u ane nei e le toeaina ia lisiti ma le tupe o lo’o i ai pea i totonu, o le mea muamua lava lea na su’e e le lo’omatua, po’o mafanafana ai i totonu le vaega oa lea se manu e goto atu. “Tama, so so mai, se i fai atu la’u tala ia te oe.” Na punou ifo nei le toeaina, ma ua a’apa ane le lima o le lo’omatua ma toso atu i lalo lona ua ma sogi i lona alafau.
“Tama, o oe lava o le tama ua silisili ona lelei, ou te alofa ia te oe.” Ua leai se tasi o le fanau na toe pisa i lea taimi, ua na o le tilotilo ane i o latou matua i lea taimi, ua lagona le fiafia o o latou loto. “Tina, se o lou poto ia e taufa’apili ia te a’u, se’i iloga lava o tupe fa’atoa e fia sogi mai ia te a’u.” Ua mao le ata a Loimata, ua galo ia te ia o lo’o i ai uma i latou i totonu o le fale. Ua tu’u nei Lameko, ae liliu ane le lo’omatua i lana tama teine.
“Loimata, o le a le uiga o lau ‘ata a, na o le teine e tauvala’au tane e ‘ata sasae fa’apena, e ta fefe Loimata i au aga. Ne i e fa’apea lava e fo’i le la’au ia te oe, ua e fa’alogo mai.” Na toe liliu nei le lo’omatua ma toe faitau tupe ia na maua mai i pusa talo ma pusa fa’i na fa’atau.
“Lolesio, sau e va’ai mea ia, ave ‘ese muamua le peleti a le faifeau, ave’ese ma le tupe o totogi o tagata faigaluega a’o le tupe e totoe ai, ia fa’ata’atia mai ia te a’u, o lea fo’i e loma le fa’alavelave o le aiga o le tou tama, ua alu atu lava le vaega oa latou. E leai se tagata e maumea pea i lenei olaga. E sa’o ai le tala a le toeaina o si o matou aiga i tua, “E lo ta malosi e, ua alu atu.”
Ua talie tamaiti ma tilotilo ane i si o latou tina. O uiga ia o le lo’omatua o Tagiilima e le mafai ona galo i lona to’alua ma lana fanau. E i ai tala a nisi o tagata o le nu’u, o le lo’omatua e ‘ese le fulufulu lele, e fia tele, e fia tagata, e fia mauoloa, ae a nofo le tagata ma maufaufau loloto i uiga o Tagiilima, o se tina e loto alofa ma e tutusa tagata uma i lana va’ai. O lona lima foa’i ma lona tausi i Fa’afeagaiga o le nu’u, fa’apea ona tuaoi e le mafai ona galo ona uiga lelei ia.
O a lava nisi uiga o le lo’omatua, e fa’amuamua pea ia Tagiilima lona alofa i so’o se tasi. O le a se mea e alu ane ai se tagata pe a mo’omia se fesoasoani, e le mafai ona fo’i fua, ua le gata i aiga o Lameko ma ona aiga i tua, ae ua fa’asalafa le alofa o le Tagiilima i tagata o le nu’u ma le afio’aga lea o lo’o nonofo ai.
O le fa’asiliga malosi o le lo’omatua e tu’u atu lea i Fa’afeagaiga Taulagi a le afio’aga, i ona fata faitaulaga e fia o lo’o punonou ma no no manu, aua se manuia o le afio’aga ma ona tagata. O ona uiga ia e fa’agalo gata ia Lameko talu ona amata le la mafutaga. Po’o ai fo’i nisi tama’ita’i sa va’ai i ai le toeaina i na vaitaimi o le tau totoga a’e o taumafaiga o si o la aiga, ae sa pele ma fa’ananau pea lona loto ma lona agaga i a Tagiilima.
O taimi e ta’oto’oto ai i luga o le la moega, e talatalanoa pea ma toe fa’amanatu tulaga na o la savalia a’o alo atu mo le tau fa’amautuina o le la aiga, ona e le galo aso o tiga ma faigata sa feagai ma i la’ua i le taumafaiga o mea uma, o lea ua maua ai le tamaoaiga ma le fa’amanuiaga e ala i si a la fanau, fa’apea fa’atoaga o lo’o tua i ai. E ui ina ua so’oula pea aso lelei o le olaga, peita’i, e le mafai ona galo aso faigata o le soifuaga sa ola ma soifua mai ai.
Na fa’apea ane nei Tagiilima i lona to’alua, “Lameko, e le mafai ona galo le amataga o le ta aiga, fa’atasi ai ma lo’u loto fa’afetai i le Atua Soifua, ona o lona alofa ma lona agalelei mo i taua i mea uma lava.” Ua le tautala le toeaina ua toe fa’asolosolo ona mafaufauga i le tulaga sa i ai, ua a’apa ane lona lima ma u’u le lima o le lo’omatua. “Ioe, Tagiilima, e fa’afo’i pea le vi’iga ma le fa’amanu i le Atua, ona o mea uma ua ta maua, ae maise ai Ana fa’amanuiaga e ala i si a ta fanau.” Na alu alu lava le talanoaga, ua lagona e le lo’omatua le fia malolo ona ua alu le aso o feagai ma galuega i le fa’atoaga.
Na fa’atofa nei Tagiilima i a Lameko ma liliu loa i le isi itu, “Meko, va’ai lou lima lea ua o’o mai i lo’u tua, se mafaufau i le Ali’i ae le o lou mafaufau i na tulaga fa’apena, ua matutua, fai sau malologa o taeao fo’i e usu i lau galuega.” Ua ‘ata’ata le toeaina ma liliu i le isi itu, ua le sao si ana pomu atomika lea na tau tatao. “Tofa Tagi, manuia le po, fai sau miti malie.” E le o iloa e le toeaina le ‘ata’ata a le lo’omatua ma tali mai, “Ioe, Meko, manuia le po, e sa le moe fiti.”


text:
E tutusa le aoaoga a le Tusi Paia ma le mataupu o le Faamautuina e faavavau?
Fesili: E tutusa le aoaoga a le Tusi Paia ma le mataupu o le Faamautuina e faavavau?
Tali: A oo ina sau le tagata ia Keriso ma talia o Ia e fai ma Faaola, ua oo ia i se mafutaga ma le Atua ua faamauina e faavavau. Fai mai le Iuta e 24, "Ia ia te Ia na te mafaia ona leoleo ia te outou ina ne'i pau'u, ma tuuina atu ia te outou ua le pona i luma o lona lava mamalu ma le fiafia tele." E mafaia e le mana o le Atua ona taofia e ua talitonu ia 'aua ne'i pa'u'u. E ia te Ia lea filifiliga, e le o ia i tatou, ina ia Ana tuuina atu i tatou i Lona lava mamalu ma le fiafia. . O le faamautuina la o i tatou e i le Atua o Le Na te taofia i tatou, e le o i tatou e taofia lo tatou lava faaolataga.
Ua fetalai le Alii o Iesu Keriso e faapea, "Ou te avatu foi le ola e faavavau ia te i latou; latou te le fano lava e oo i le faavavau, e le mafai lava e se tasi ona fao ia te i latou 'ai lo'u lima. O lo'u Tama o le na foaiina mai i latou ia te au, e sili o ia i nisi uma lava; e le mafai e se tasi ona faoa i latou i le lima o lo'u Tama" (Ioane 10:28-29). O Iesu ma le Tama o loo u'umia ma faamauina i tatou i o la'ua lava lima. O ai la na te mafaia ona aveese i tatou mai le faamau a le Tama ma le Alo?
Fai mai Efeso e 4:30 e uiga ia i e talitonu "ua faamaufaailogaina outou seia oo i le aso e faaolaina ai". Ana fai e le faamauina e faavavau e ua talitonu, e le mafai ona taunuu faamaumauga nei i le aso e faaolaina ai, ae na ona oo atu i le aso e agasala ai, tuulafoaiina ai, pe le talitonu ai foi. O loo ta'ua mai ia te i tatou e le Ioane 3:15-16 e faapea o soo se tasi e faatuatua ia Iesu Keriso e "maua e ia le ola e faavavau". Afai ua folafolaina le ola e faavavau mo se tasi, ona toe aveesea lea, o lona uiga e le "faavavau" mai lava i le amataga. Afai e le moni le faamauina o i tatou e faavavau, ua le moni foi la le ola e faavavau o loo folafolaina mai e le Tusi Paia.
O le faasagatau e sili ona mamana mo le faamauina o i tatou e faavavau, e maua lea i le Roma 8:38-39, "Aua ua ou mautinoa, e le mafaia e le oti, poo o le ola, po o agelu, po o alii, po o e malolosi, po o mea i nei ona po, po o mea atali, po o le maualuga, po o le loloto, po o se tasi mea na faia, e le mafaia e ia mea ona faateaeseina mai i tatou i le alofa o le Atua, o loo ia Keriso Iesu lo tatou Alii." O le faamauina o i tatou e faavavau e faalagolago atoa i le alofa o le Atua mo e ua Ia tuusa'olotoina. O le faamauina foi o i tatou e faavavau na totogiina e Keriso, folafolaina e le Tama, ma faamauina e le Agaga Paia.
Toe taga'i i le itulau ua faaliliuina i le gagana Samoa
E tutusa le aoaoga a le Tusi Paia ma le mataupu o le Faamautuina e faavavau?


text:
FAGOGO: O OE NA FILIFILIA E O’U MATUA
[E toe faatalofa atu i uo ma paaga masani a le tatou polokalame i lenei vaiaso, ae alo maia o le toe faaauauina lenei o le tatou polokalame mai le vaiaso na te’a nei, lea na gata mai i le taimi lea ua faailoa atu ai e Lineta i ona matua lona le toe fia nofo i lona to’alua sa laua filifilia.]
“E a lau kala siaula Ligeka, e faafefea oga e lafo mai lega faamakalaga ia maua, eke iloaiga le kigaiga o le kakou aiga i lau faaipoipoga oga o le ma gaugau ia avea oe ma falekua o le a’oa’o, ae o le a legei mea ua e kalagoa mai ai,?” o le ote lea a le olomatua ae o le toeaina i le taimi lea, ua na o le punou i lalo e le fia tautala i lona afafine ona o lana faamatalaga lea ua fai atu ia te i laua. A’o vavao le ulugalii ona o le la le fiafia i le la tama, na faafuase’i ona toe faapea atu Lineta i ona matua, “ma’imau pe ana lua lagona lo’u pologa i aso uma ou te ola ai ona o uiga faaalia o le tamaloa na lua filifilia, e le gata ua aliali uma ona uiga i totonu o le nuu, ae ua tuli ese fo’i o ia ma le aoga faa faifeau, e le o toe avea fo’i o ia o se a’oa’o, lona uiga fo’i, ua leai se lumana’i o totoe mo a’u i lena tagata,” e fai atu lava tala ia a le teine ae na o le punonou lava o ona matua i lalo ua le maugagana ona o lea ua amata ona manino le faafitauli o loo mafua ai ona musu le la tama e toe nofo pea i le tagata lenei.
O le vaiaso lona lua a Lineta i lona aiga na faatoa alu ane ai Pegi e asi ma se’i fai se latou tala pe aisea ua nofo umi ai i lona aiga. O le vaa o le aoauli na malaga ai le tamaloa i Savaii, ma ia maua atu ai tupulaga o le nuu o Lineta e masani ai, ma mulimuli atu ai lava i taiga a le au ula lea, o Filiki ma Lomi, o sifi ia o gaoi ma’umaga ma amio valea i totonu o le nuu, lea o loo faauo i ai Pegi. E malu ane loa le afiafi o le aso lea, ae taunuu loa le taavale a le aualii ia i le pitonuu muamua lava o Amouta, ma toe faaauau ai loa le latou inugapia o loo faia. E maea loa le lotu afiafi a Lineta ma ona matua ae latou vaaia loa se taavale o afe atu i luma o le latou fale. “Siaula Ligeka, se’i vaai aku lava poo le kaavale lega a ai e afe mai i kokogu,?” o le fesili lea a le olomatua ao pisi lava i le tau tapenaina o le taumafataga o le afiafi. “O le taavale a Filiki,” o le tali atu lea a Lineta i lona tina ma savali aga’i atu i le faitoto’a o le fale, ona tu lea ma valaau atu i le ave taavale, “malo Frits, malolo mai se’i fai le meaai o le afiafi,” ae na tali mai le ali o Filiki, “se aua eke popole oe le falekua o le alii a’oa’o, ma makou o mai e momoli mai lou alii ge’i ke’i ua fasi e se kagaka i le auala,” e fai lava tala ia a Filiki ma ata, ae vaaia loa e Lineta lona toalua o Pegi ua oso mai i fafo ma le ta’avale ma tau pi’ipi’i i le afi o le ta’avale, o lona ofuvae pupu’u o loo fai, o loo faasausau ae fusi lona ulu i le mitiafu. O le faitatala tele o taliga o le olomatua na ia lagona atu ai le tala a Filiki, ma mafua ai loa ona ia tu i luga ma savali agai atu i le faitotoa o le fale ma fesili, “O ai ga sa momoli mai e le kaavale,?” e fetaui lava le uma atu o le fesili a le olomatua ae ona vaaia loa Pegi o loo tu mai i fafo o le faitoto’a ma lona ulu o loo fusi mai i le mitiafu, o lea na ia tago atu ai ma toso mai le lima o Lineta i totonu o le fale ae tapuni le faitoto’a.


text:
Mataupu 8
Ua vaai Liae i le laau o le ola i se faaaliga vaaia—Ua ʼai o ia i lona fua ma ua manao ia faapea ona faia e lona aiga—Ua vaai o ia i se āi uʼamea, i se ala lauitiiti ma le vaapiapi, ma le puao o le pogisa ua siomia ai tagata—Ua aai Sarai, Nifae, ma Sama i le fua o le laau, ae ua mumusu Lamana ma Lemuelu. E tusa o le 600–592 T.L.M.
1 Ma sa oo ina matou faaputuputu faatasi ituaiga uma o fatu eseese, o kuranuma o ituaiga eseese, ma fatu foi o laau ʼaina o ituaiga uma.
2 Ma sa oo aʼo nofo loʼu tamā i le vao, sa tautala mai o ia ia te i matou, fai mai: Faauta, sa ou amiti se miti; pe, i ni isi upu, sa ou vaai i se efaaaliga vaaia.
3 Ma faauta, ona o le mea sa ou vaai i ai, ua ia te aʼu se pogai ou te olioli ai i le Alii ona o aNifae ma Sama foi; ona ua ia te aʼu se pogai ua ou manatu ai o i laua, ma le toatele o a laua fanau, o le a faaolaina.
4 Ae faauta, aLamana ma Lemuelu, ua ou fefe tele ona o oulua; aua faauta, ua ou manatu sa ou vaaia i laʼu miti, se vao pouliuli ma le pagatia.
5 Ma sa oo ina ou vaai i se tagata, ma sa ofu o ia i se aofu talaloa paʼepaʼe; ma sa afio mai o ia ma tu i oʼu luma.
6 Ma sa oo ina fetalai mai o ia ia te aʼu, ma fetalai mai ia te aʼu e mulimuli atu ia te ia.
7 Ma aʼo ou mulimuli atu ia te ia sa ou vaai ua ou i ai i totonu o se gaogao pogisa ma pagatia.
8 Ma ina ua uma ona ou malaga i le va o ni itula e tele i le pogisa, sa amata ona ou tatalo atu i le Alii ia aalofa mutimutivale mai ia te aʼu, e tusa ma le tele o lona alofa mutimutivale agamalu.
9 Ma sa oo ina ua uma ona ou tatalo atu i le Alii, sa ou vaaia se afanua tele ma le ateatea.
10 Ma sa oo ina ou vaaia se alaau, o ona efua sa manaomia lava e faafiafia ai le tagata.
11 Ma sa oo ina ou alu atu ma ʼai i lona afua; ma sa ou iloa ua sili ona suamalie, nai lo o mea uma sa ou tofo muamua i ai. Ioe, ma sa ou vaai o le fua o le laau ua paʼepaʼe, ua sili atu nai lo emea papaʼe uma ua ou vaai i ai.
12 Ma aʼo ou ʼai le fua o le laau, sa faatumulia loʼu agaga i le aolioli tele; o le mea lea, sa amata ai ona ou emanao ia aai ai foi loʼu aiga; ona ua ou iloa ua sili atu ona imanaomia nai lo isi fua uma.
13 Ma aʼo vaavaai solo atu oʼu mata, pe atonu e mafai ona ou iloa atu foi loʼu aiga, sa ou vaaia se avaitafe; ma sa tafe ane, ma sa latalata i le laau lea sa ou ʼaia lona fua.
14 Ma sa ou tilotilo e vaai atu po o fea e tafe mai ai; ma sa ou vaai i lona mata sa mamao ese atu laitiiti; ma i lona mata sa ou vaaia ai lo outou tinā, o Sarai, ma Sama, ma Nifae; ma sa latou tutu mai e peiseai sa latou lē iloa le mea e tatau ona latou o i ai.
15 Ma sa oo ina ou talo atu ia te i latou; ma sa ou fai atu foi ia te i latou ma se leo tele ia latou o mai ia te aʼu, ma aai i le fua ua sili ona manaomia nai lo isi fua uma lava.
16 Ma sa oo ina latou o mai ia te aʼu ma aai foi i le fua.
17 Ma sa oo ina ou manao ia Lamana ma Lemuelu ia o mai ma aai foi i le fua; o le mea lea, na ou vaavaai atu ai i le mata o le vai, atonu pe mafai ona ou iloa atu i laua.
18 Ma sa oo ina ou vaai atu ia te i laua, peitai sa laua alē fia o mai ia te aʼu ma aai i le fua.
19 Ma sa ou vaai i se aāi uʼamea, ma sa alu faasolo ane i le auvai o le vaitafe, ma sa tau mai i le laau lea sa ou tu ai i ona tafatafa.
20 Ma sa ou vaai foi i se aala lauitiiti ma le vaapiapi, sa sau mai autafa o le āi uʼamea, e oo mai lava i le laau lea sa ou tu ai i ona tafatafa; ma sa alu atu foi i tafatafa o le mata o le vaipuna, i se efanua tele ma le ateatea, e peiseai o se lalolagi.
21 Ma sa ou vaai i motu o tagata e lē masino, o le toatele o i latou sa fetaomi mai i luma, ina ia latou maua le aala e tau mai i le laau lea sa ou tu ai i ona tafatafa.
22 Ma sa oo ina latou o mai i luma ma amata ona savavali i le ala e tau mai i le laau.
23 Ma sa oo ina alu aʼe se apuao o le pogisa; ioe, o se puao tele lava o le pogisa, sa oo ina lē iloa ai e i latou o e na amata ona savavali i le ala, lo latou ala, ma latou feseseaʼi ai, ma leiloloa.
24 Ma sa oo ina ou vaai i isi o fetaomi mai i luma, ma sa latou o mai ma fepiiti i le pito o le āi uʼamea; ma sa latou fetaomi mai i luma e ala mai i le puao o le pogisa, ma fepiiti i le āi uʼamea, seia oo lava ina latou oo mai ma aai i le afua o le laau.
25 Ma ina ua uma ona latou aai i le fua o le laau sa fetepaaʼi solo o latou mata e peiseai ua latou amamā.
26 Ma sa fetepaaʼi solo foi oʼu mata, ma ou vaaia ai, i le isi itu o le vaitafe, se afale tele ma le ateatea; ma sa tu mai e peiseai ua tu i le ea, maualuga lava i luga o le eleele.
27 Ma sa tumu i tagata, o e matutua ma e iti, o tane atoa ma fafine; ma o o latou ituaiga ofu sa matua lelei lava; ma sa latou peiseai o afaatauemu ma tusitusi mai o latou tamatamailima i e na o mai ma aai i le fua.
28 Ma ina ua uma ona latou atotofo i le fua sa latou emamā, ona o i latou o e sa faatauemu mai ia te i latou; ma sa latou ipauu ese atu ai i ala faasaina ma ua leiloloa.
29 Ma o lenei, o aʼu o Nifae, ou te le tautala atu aupu uma a loʼu tamā.
30 Ae, ina ia tusia faapuupuu, faauta, sa vaai o ia i isi motu o tagata o fetaomi mai i luma; ma sa latou o mai ma fepiʼiti i le pito o le aāi uʼamea; ma sa latou fetaomi mai i luma i lo latou ala, ma piimau pea i le āi uʼamea, seia oo ina latou o mai i luma ma faapauu i lalo ma aai i le fua o le laau.
31 Ma sa vaai foi o ia i isi amotu o tagata o tautagotago atu lo latou ala agai i le fale tele ma le ateatea.
32 Ma sa oo ina malelemo le toatele i mea loloto o le apunavai; ma e toatele sa lē iloa atu i lana vaai, ua feseseaʼi i ala ese.
33 Ma sa toatele le motu o tagata sa ulufale atu i totonu o lena fale uiga ese. Ma ina ua uma ona latou ulufale atu i totonu o lena fale sa latou tusitusi mai le tamatamailima o le afaatauemu ia te aʼu ma i latou foi o e na aai i le fua o le laau; peitai sa matou lē amanaiaina i latou.
34 O upu nei a loʼu tamā: O le toatele na aamanaiaina i latou, na pauu ese.
35 Ma o aLamana ma Lemuelu, sa fai mai loʼu tamā, sa lei aai i le fua.
36 Ma sa oo ina ua uma ona tautalaina mai e loʼu tamā upu uma o lana miti po o le faaaliga vaaia, sa tele, sa fai mai o ia ia te i matou, ona o nei mea sa vaai i ai o ia i se faaaliga vaaia, sa popole tele ai o ia e uiga ia Lamana ma Lemuelu; ioe, sa popole o ia neʼi lafoai ese i laua mai luma o le Alii.
37 Ma sa apoapoai atu o ia ia te i laua i le taimi lena ma lagona uma o se amatua alofa, ia laua faalogologo mai i ana upu, atonu e alofa mutimutivale ai le Alii ia te i laua, ma lē lafoai ese ai i laua; ioe, sa lauga atu loʼu tamā ia te i laua.
38 Ma ina ua uma ona lauga atu o ia ia te i laua, ma vavalo atu foi ia te i laua i mea e tele, sa ia poloaiina i laua ia tausi i poloaiga a le Alii; ma sa faaiʼu e ia le tautala atu ia te i laua.


text:
Vaega 110
1–10, Ua afio mai le Alii o Ieova i le mamalu ma talia le Malumalu o Katelani o sona maota; 11–12, Ua oo mai taitoatasi Mose ma Elaia ma tuu mai a laua ki ma tisipenisione; 13–16, Ua toe foi mai Elia ma tuu mai ki o lana tisipenisione e pei ona folafola mai e Malaki.
1 Sa aveesea le aveli mai i o maʼua mafaufau, ma sa tatalaina emata o o maʼua malamalama.
2 Sa ma vaai i le Alii o tu mai i luga o le siʼofatafata o le pulelaa, i o maua luma; ma o lalo ifo o ona vae sa i ai se mea sa faia sa teuteuina i le auro maoʼi, i le lanu e pei e mūmū sesega.
3 O ona afofoga sa pei o se afi mumū; o lauao o lona ao sa papaʼe e pei o le kiona mamā; o ona efofoga sa susulu e sili atu i lo le pupula o le la; ma o lona isiufofoga sa pei o le leo o le tafe-taalili o vai tetele, o le siufofoga lava o oIeova, ua fetalai mai:
4 O Aʼu o lē amuamua ma lē mulimuli; o Aʼu o lē o eola, o Aʼu o lē na fasia; o Aʼu o lo oulua ifautua i le Tamā.
5 Faauta, ua afaamagaloina a oulua agasala mai ia te oulua; ua oulua mamā i oʼu luma; o lea, ia sii i luga o oulua ulu ma olioli.
6 Ia olioli loto o o oulua uso, ma ia olioli loto o loʼu nuu uma, o e na latou afausia lenei fale i loʼu igoa, ma lo latou malosi.
7 Aua faauta, ua Ou atalia lenei efale, ma o le a i ai iinei loʼu igoa; ma o le a Ou faaali atu aʼu lava i loʼu nuu i lenei fale i le alofa mutimutivale.
8 Ioe, o le a Ou aoo atu i aʼu auauna, ma tautala atu ia te i latou i loʼu lava leo, pe afai e tausi loʼu nuu i aʼu poloaiga, ma ia lē efaaeleeleaina lenei ifale paia.
9 Ioe o le a matua olioli tele lava loto o afe ma sefulu o afe ona o afaamanuiaga o le a sasaa atu, ma le efaaeega ua faaeeina ai aʼu auauna i lenei fale.
10 Ma o le a salalau atu le taʼutaʼua o lenei fale i atunuu ese; ma o le amataga lenei o le faamanuiaga o le a asasaa mai i luga o ulu o loʼu nuu. E faapea lava. Amene.
11 Ina ua tapunia lenei afaaaliga vaaia, sa toe tatala mai le lagi ia i maʼua; ma sa oo mai eMose i o maʼua luma, ma tuu mai ia i maʼua iki o le ofaapotopotoina o Isaraelu mai vaega e fa o le lalolagi, ma le taitaiga mai o ituaiga e sefulu mai le laueleele i umatu.
12 Ina ua mavae lea, sa oo mai aElaia, ma tuu mai le etisipenisione o le italalelei a Aperaamo, fai mai o le a faamanuiaina ia i maʼua ma a maʼua fanau, tupulaga uma mulimuli mai pe a mavae atu i maʼua.
13 Ina ua tapunia lenei faaaliga vaaia, sa oo mai i o maʼua luga se isi faaaliga vaaia tele ma le mamalu; ona sa tu mai i o maʼua luma aElia le perofeta, o lē na eaveina i le lagi e aunoa ma le tofo i le oti, ma fetalai mai:
14 Faauta, ua oo atoa mai le taimi, lea na fetalaia e le fofoga o Malaki—na molimau mai e tatau ona auina mai o ia [Elia], ae lei oo mai le aso tele ma le mataʼutia o le Alii—
15 E aliliu loto o tamā i fanau, ma fanau i tamā, neʼi taia le lalolagi atoa i se fetuu—
16 O lea, ua tuu atu i o oulua lima ki o lenei tisipenisione; ma o lenei mea o le a mafai ona outou iloa ai ua lata mai lava le aaso tele ma le mataʼutia o le Alii, ua i faitotoa lava.


text:
Teena Vaega Iloilo le talosaga a le Sui Fofoga Fetalai
Ua teena e le Vaega Iloilo o le Faamasinoga Maualuga a Amerika Samoa le talosaga na faaulu e le afioga Talia Faafetai Iaulualo, o ia foi lea o loo avea ma Sui Fofoga Fetalai o le Maota o Sui i le Fono Faitulafono, ina ia solofua moliaga o loo tuuaia ai o ia e le malo.
E le gata ua teena e le Vaega Iloilo lana talosaga, ae na taua ai foi i se vaega o lea faaiuga le faatumauina pea lea o le avea o le alii loia Tutoatasi ia Fa’amomoi Masaniai o loia tutoatasi na tofia e le Faamasinoga.
O Iaulualo o loo tuuaia e le malo i moliaga mamafa e tolu e aofia ai lona ave faagaoi lea o ni tupe sa tuuina atu i lalo o lana vaavaaiga, e afua mai i se mataupu o loo tuuaia e le malo sa aafia ai o ia, a’o avea ma Faatonusili o le Matagaluega o Tautua Lautele a le malo i le fa tausaga talu ai.
Na taua e lana loia o Sharron Rancourt i lana faafinauga na afua ai le faaiuga a le Vaega Iloilo o le Faamasinoga e faapea, o le poloaiga na tofia ai e le Faamasinoga le alii o Masaniai e avea ma loia tutoatasi o le malo i le 2009, ua le o toe aloaia i le taimi nei.
O lea faafinauga mai le loia a Iaulualo o loo faavae i luga o le faaiuga a le faamasinoga sa tuuina mai i le masina o Me 2010, ma taua ai le le toe aloaia lea i lalo o le Faavae o le poloaiga na tofia ai e le faamasinoga Masaniai e avea ma loia tutoatasi i le 2009, ina ua tuuina mai le faaiuga a le Vaega Iloilo faasaga i le talosaga na faila e Filifaatali Mike Fuiava ma Marie Ripley, ia foi na faila e Masaniai moliaga faasaga ia te i laua.
O le uluai mataupu na faila faasaga ia Iaulualo e Masaniai na faialea i le 2010, peitai sa toe solofua e le faamasinoga i le aso 8 Oketopa 2010 i le maea ai o ni faafinauga mai itu e lua e uiga lava i le poloaiga na tofia ai le loia tutoatasi, o lea foi faaiuga e lei toe apili e Masaniai, e lei tuuina atu foi se faaiuga a le faamasinoga e taofia ai le faataunuuina o lea poloaiga, e pei ona taua e le loia a Iaulualo i lana faafinauga.
I le tausaga e 2011, na toe faila ai e Masaniai moliaga lava ia e tasi faasaga ia Iaulualo, lea la o loo tatalaina ai nei o ia i lalo o ni poloaiga mai le faamasinoga ina ua maea ona ia totogiina se vaega tupe sa faatulaga e le faamasinoga.
Ae na finau le loia a Iaulualo e faapea, afai e i ai se isi mataupu fou e faila faasaga ia Iaulualo, e manaomia se isi tofiga fou a le faamasinoga mo se loia tutoatasi fou na te failaina lea mataupu.
Peitai na finau mai le itu a le malo e faapea, ina ua tuuina mai le faaiuga a le faamasinoga apili e uiga i le poloaiga na tofia ai le loia tutoatasi, sa na o le mataupu a Filifaatali ma Ripley na aofia ai, ae sa le’i aofia ai le mataupu a Iaulualo.
Na taua e alii faamasino i le la faaiuga e faapea, o le poloaiga e pei ona tuuina mai e le Vaega Tofia o le Faamasinoga Maualuga e tofia ai Masaniai e avea ma loia tutoatasi, o loo tumau pea ona aloaia ma faaaogaina i le taimi nei.
Fai mai alii faamasinoga, e le mafai e se malosi o le faamasinoga ona toe faaleaoga se vaega o le tulafono sei vagana ua faaleaoga mai e le Fono Faitulafono.
E talitonu faamasino i le la faaiuga ua tuuina mai, e tumau pea le i ai o le tulafono mai le taimi na pasia ai e le Fono sei vagana ua toe faia i ai e le fono se isi suiga ona faatoa faaleaogaina lea.
E pei foi o le poloaiga sa tofia ai Masaniai e avea ma loia tutoatasi, e ui o lea ua fai mai le Vaega Iloilo o le faamasinoga ua le o toe tusa ai ma le Faavae le poloaiga na tofia ai le loia tutoatasi, peitai e le avea lea ma itu e faaleaogaina ai le tulafono e tofia ai le loia tutoatasi.
I se faaiuga e 6 itulau na tuuina mai e le faamasinoga i le vaiaso na tea nei, na taua ai e le afioga i le alii faamasino sili lagolago ia Lyle L. Richmond ma lona sui lagolago ia Mamea Sala Jr le faamalieina o le faamasinoga i tulaga uma o mau sa o la iloiloina, e faavae ai le faaiuga tete’e e pei ona tuuina mai i lenei mataupu.
Na taua foi e alii faamasino le i ai lea o le malosi i le faamasinoga maualuga na te faaleaogaina ai se faaiuga pe afai e maea ona iloilo toto’a e le faamasinoga mau uma e lagolagoina ai sana faaiuga.


text:
Fuafuaina Po o Le A Le Mea e Aoao Atu
Sau, Mulimuli Mai ia te Au: Punaoa e Aoao ai mo le Autalavou ua faatulagaina i iunite e faavae i mataupu faavae o le talalelei toefuataiina a Iesu Keriso. O iunite taitasi ua aofia ai ni otootoga e aoao ai ia e mafai e faufautua ma faiaoga ona faaaoga e sauniuni ai mo fonotaga a korama o le Peristua Arona ma Tamaitai Talavou ma vasega o le Aoga Sa. Ua valaaulia foi matua ma fautuaina e faaaoga i o latou aiga.
Ua faatulagaina iunite i se faasologa faalemasina e fesoasoani ai e faalaugatasia ia aafiaga o le aoaoina o le talalelei e talavou i le salafa o le Ekalesia. E tele taimi e sili atu ona tele otootoga e aoao ai i se iunite nai lo le mea e mafai ona aoao atu i se masina e tasi. E ao i taitai o uarota ma faiaoga o le autalavou ona fefautuaa’i faatasi e fuafua ai po o a otootoga e aoao ai, e aoao atu ai mai iunite taitasi. Afai o oe o se faufautua i le Perisitua Arona po o Tamaitai Talavou, talanoa ma le au peresitene o lau korama po o le vasega i le taimi e filifili ai otootoga e aoao mai ai. E mafai foi ona e valaaulia tagata o le korama ma le vasega, e talanoaina po o a mea latou te mananao ai pe manaomia ona aoaoina.
A o e fuafuaina po o le a le mea e aoao atu, ia mafaufau ma le agaga tatalo i lau autalavou. O a o latou aafiaga o i ai? O a luitau po o faaosoosoga o latou feagai? O a latou fesili o i ai? O a aoaoga faavae e manaomia ona latou malamalama ai e sauniuni ai mo lo latou lumanai? Atonu e te iloa ai e manaomia ona fetuutuunai lau fuafuaga ina ia mafai ai ona e fetuuna’ia pe a tulai mai ni manaoga fou po o ni fesili. Mo se faataitaiga, atonu e te maua ua manaomia e le autalavou le silia ma le vaiaso e talanoaina ai se autu. Ia avea tulaga e manaomia e le autalavou, ae lē o lau fuafuaga na muai faataatia, e taiala ai lou aoao atu.


text:
Toe Ulutaia o le Fono o le Fa’avae o le Malo o Samoa
Aloha elei lano moana, toniga e fa’ailo ai le Manu Samoa i so’o se faigamea i malae fa’avaomalo, lele ua sisia le fu’a o le 50 tausaga o le Malo o Samoa Tuto’atasi, o ia o le toe Ulutaia o Samoa i lana ulua’i Fono o le Fa’avae i le tausaga na tuto’atasi ai lana faigamalo i le tausaga e 1962.
O ia lea sa ia sisia le fu’a o le Sisigafu’a o le 50 tausaga o Samoa, e alaala i Nofoali’i A’ana Numera 2, ae sa soifua mai i Falealupo, o lana afioga A’e’au Taulupo’o Seumanutafa Maumea Lafaiali’i.
“A’o 25 tausaga o lo’u olaga talavou, sa fa’ato’a fa’anofo ai a’u e lo’u tama i lo’u igoa matai, ma fai mai loa, ua mae’a filifili a’u e le nu’u e avea ma sui o i matou e auai mai i le Ulua’i fonotaga o le Fa’avae o le Malo i le tausaga e 1960.”
O le tausaga 1960 na fa’atonuina ai e le Malo Aufa’atasi le malo o Samoa i Sisifo ina ia latou faia se fonotaga o sona fa’avae e fia manana’o e fa’atuina, ma o le ulua’i la’asaga lea e ao ina faia e i latou pe afai ua manatu i se tulaga tuma’oti o sana faigamalo.
E tele meafou sa o’o i ai le soifuaga o A’e’au Taulupo’o i lea lava tausaga, o le fa’ato’a fa’aipoipo fo’i lea. Na maua se avanoa lelei o le Samoa Observer e talanoa ai i le tagata na ia sisia le fu’a a Samoa e fa’amanatu ai le atoaga o lona 50 tausaga talu ona tuto’atasi lana faigamalo, aua sa le iloa lava i latou, pe aisea na filifilia ai o ia, mai le to’atele o isi sui uma o le atunu’u.
O lea fo’i fa’aeaga, sa matua lilo ia A’e’au Taulupo’o o le a ia faia mo lona malo, i lenei vaitau, peita’i, e toe lava o ia le sa auai o sui o le atunu’u e aiaia se Fa’avae Mautu mo Samoa i le 1960 o totoe mai. O se mea mautinoa, e maulalo lava le fa’avae o le olaga o A’e’au, ae fa’aea lava le tagata e le Atua i lona lava taimi.
“O ai na iluilu talutalu, ou te sisia le fu’a a si o’u malo i le atoaga o lona 50 tausaga lenei, o se fa’afetai lava i le Atua i lona alofa ma lona agalelei, ua aofia atu ai Mu i faigamea.” O sana tala lea ma le fiafia o lona loto, na tofia o ia mai le to’atele o isi e agava’a uma i lea faiva.
E fa’ailoa fo’i le loto maulalo o A’e’au i ona la’ei na ia manatu na faia ai lea tofiga maualuga o le Sisigafu’a a Samoa, na ona fa’ailoa atu lava i lona aiga, “Ofutino elei lanumoana a le Manu, o ia lava lena, e sisia ai e lo outou tama le fu’a a Samoa i lona 50 tausaga.”
“Ia silafia e Samoa lenei mea, o se fa’aeaga ese lea i lo’u olaga, ou te le’i mafaufauina o le a ou faia lea toe galuega mo lo’u malo. Sa iloilo ni tulafono o le fa’avae, a’o talavou, sa le manatu o i matou uma sa auai i ia aso ma soalaupule mo se mea e lelei ai le fa’avae o le Malo o Samoa, ua mapu mai i ti’asa, ae tu’ua a’u ou te molimauina lenei aso iloga i o tatou soifua galulue ma le punoua’i i se manuia mo Samoa le atunu’u pele. Ou te fa’afetai atu mo lenei avanoa maualuga mo se sui sili ona fa’atauva’a.”
I sana fa’amatalaga i le taimi a’o ia sisi a’e le tagavai a le malo o Samoa i lea aso sa ia fa’apea ai, “Na maligi loimata ma sisi a’e le fu’a o le sa’olotoga, peita’i na sili ona maligi loimata ina ua o’o i le fuaitau “Aua e te fefe o Le Atua lo ta Fa’avae,” o se mau sa mausali lona gaganaina i le taimi o le fonotaga o le fa’avae o Samoa.”
Na ia fa’asoa mai lea fa’apea, “Ou te mautinoa lava, e au pea le Atua ma Samoa pe afai o le a tatou usita’ia pea poloa’iga uma na fa’atonuina mai ai i tatou e Kerisno Iesu, ma avea ai i tatou o Kerisiano moni lava.”
I lona taofi e tusa ai o le folauga a Samoa mai nei tausaga e 50 ua mavae nei, sa ia fa’apea ai, “E tele suiga ua faia ma sa tauau e atagia ai ni fe’ese’esea’iga tuga i le tatou malo, peita’i, e tasi lava le mau ua mafua ai ona o’o mai le folauga a Samoa i le taimi nei i le manuia, o lo tatou pipi’i mau lea i a tatou agaifanua ma le aganu’u na tatou ola a’e ai, o meaalofa fo’i ia a le Atua mo i tatou uma, o Samoa moni!”
“E tatau lava ona tatou fausia mea uma i totonu o le tatou malo ma o tatou olaga e tusa o a latou aganu’u ma agaifanua, o le fusi lava lea ua sili ona mautu ai o tatou agaga, ma ua faia ai e so’o se Samoa se mea lelei mo lona malo ma ona tagata. Afai tatou te se’e ese mai lena, e le tatou te leiloa le ala i manuia o le Atua mo Samoa.”
I lona auai ai i le taimi o iloiloga o le ulua’i fa’avae o le Malo o Samoa sa ia fa’ailoa ai o latou lagona, “Ua pei o lo’o matou taumafai e tafi ‘esea se ao pouliuli o fa’amalumalu mai i o matou luga.” Na ia fa’ailo lea o lea ituaiga o pouliuli e fa’apea, “I le faiga o mea sa i ai, e fesiligia oe pe afai e auai atu ae va’ai mai e le o sou fa’ai’u papalagi o lo’o i lou igoa, e fesiligia ai o se tama a ai?”
“E le faigofie lava ona soloa’i i luma sau taumafaiga pe afai e te le se afakasi, afai fo’i ae i ai se papalagi i se mea, e pei o ia o se tupu i tagata Samoa uma e aofia fa’atasi ai. O le ao lena ua tafi’esea nei, ua matua logomalie le fa’alogo i suafa o tagata Samoa ma ua laugatasia i tatou uma i fa’amanuiaga eseese o le tatou lava malo na tausailia i le afutoto.”
Ina ua fesiligia e tusa ai o le tele o suiga ua i ai nei i le fa’avae talu mai le ulua’i taimi na fa’atula’ia ai le malo tuto’atasi o Samoa, ae ia fa’ailoa ai e fa’apea, “E tatau ona i ai suiga i so’o se faigamalo, ina ia mafai ona aoga le malo le to’atele o tagata ae le na’o sina to’aititi o i latou. O suiga e soalaupule e o gatasi ma le olaga fa’asamoa o tagata uma, ia le maluelue ona maua’a i totonu o lotoifale o Samoa lana lava agaifanua e ola ai.”
Na fa’ailoa e A’e’au, e le’i taliaina gofie e le Malo Aufa’atasi le Fa’avae na iloilo ma tamau e le matou au usufono. Aua i lona fa’atulaga mai sa pasia e i matou e fa’ataua le pulega fa’amatai, ma ua fa’amauina ai, e palota na’o matai o aiga i totonu o afioaga mo sui o le palemene.
“Ona taofia ai lea e i latou le pelepesite o le tausaga e 1961, ae se’i toe fesiligia tasi e i latou le pa’ia ma le mamalu o tagatanu’u samoa uma lava, e afua mai i talavou se’ia o’o i matai ma tagata matutua, pe se a lo latou fanoga fa’aalia.”
Ina ua toe pasia lava e tagata lautele o Samoa le fa’amaonia o le Pulega a Matai e palotaina tatou sui i le Palemene, o i’ina loa na fa’ato’a fa’ataga ai e le UN po’o le malo aufa’atasi e palota na’o matai. Peita’i, ua mae’a suia nei lea faiga, ma ua manumalo le palota lautele e pei ona i ai nei, ma o se suiga ua alagatatau ona faia, ua atamamai fo’i fanau talavou o le atunu’u, ae ‘aua ne’i galo ia te’i tatou uma, ‘Ia faifai lemu mai suiga, fesili muamua i le aotelega o finagalo o le atunu’u.” O i’ina e maua ai le to’afilemu ma le talia lelei o ni suiga e tagata uma.”
O lo’o i ai se vevesiga i le afio’aga fou o Vaitele Fou, lea e fete’ena’i ona o le to’atele ua manatu o eleele fa’atau motu e le aia i ai le fa’asamoa, peita’i, e tatau lava ona i ai pulega a Matai i lenei afioaga fou, e mafai ai ona latou so’o taua’au mai i ni manuia mai le malo, a leai, e le tatau ia i latou ona a’ea’e manuia o le atunu’u.
“O lea fo’i nu’u o lo’o i ai le itumalo o lo’o aofia ai, e le mafai ona fa’apea mai e le tatau ona o’o atu i ai pulega a Matai, e tatau leaga o lo’o tuaoi ma isi afioaga olo’o fa’atautaia ai pulega a matai. O le mea o lo’o maua pea, o le leai o se nofo filemu.”
“E amata loa ona sola ese le pulega a Matai mai le tatou malo o Samoa, ua amata la ona tatou asa le loloto i le sami sousou.”
Na ave A’e’au ma sui i le palemene i le tausaga 1969 ma tumau ai lava se’ia o’o mai i le tausaga e 1978. Na toe tula’i mai lea i le tausaga e 1980 se’ia o’o i le 1985 ona manatu loa lea o le a sailia sona tofi faife’au. Peita’i e le’i pasi lana su’ega ulufale i Malua, ona faia loa lea o lana fa’ai’uga, toe fo’i i Falealupo Savaii e faia le fa’ato’aga.
Peita’i o lana fa’atuaga lenei i nai sui o lo’o fia tauva pe o le a tauva fo’i mo le tofi i lea tausaga, afai e te faia mea uma ma le fa’amaoni, e fa’amanuiaina fo’i lau taumafaiga, ma e le taitai lava ona e sasi, pe afai e te tumau i lou Ali’i i taimi uma.”
saunia: Leua Aiono Frost


text:
FAGOGO: O KATI LE LEOLEO NANA
Vaega #3
[Sosoo ane loa lau faitau i le tatou tala faasolo mo lenei vaiaso, lea na gata mai i le vaiaso na tea nei i le taimi lea na fesili atu ai le isi alii o le toalua lea i le tama o Kati, pe i ai se mea e manao ai fua i le alu atu i luga o le counter ae ua le nofo pea i lona nofoa.]
E lei tali Kati i se tala ae sa na o le pupula to’a atu i le alii lea na fesili atu ia te ia mo ni nai sekone, ae o le taimi lea ua tau fai alu le tuli a tagata sa aai i totonu o le faleaiga i fafo ma feei. Na ona tago atu lava o le isi alii lea o loo nofo i lalo o le nofoa, uu mai le lima o lana tama lea sa faalala lana fana ma la savali loa i fafo o le faitoto’a, tulioso i le la taavale ma o ese loa, e le’i umi ae taunuu loa ma leoleo. “O i ai se mea o faaletonu ia te oe tamaitai,?” o le fesili atu lea a Kati i le tamaitai pule o le faleaiga lea na faalala i ai e le alii lea le fana, “Leai, na o lo’u fefe lava na tau oso mai, ae o lea lava e okay mea uma,” o le tali atu lea a le tamaitai pule ia Kati, ma toe momoli atu i ai ma lana faafetai e tusa ai o lona loto fesoasoani. “E le afaina, pau la’u talosaga, pe mafai ona maua mai sa’u kopi o le lipine lea sa pu’e i le tou masini e faatatau i le mea sa tupu ananei i le taeao, se’i fesoasoani ai i a’u suesuega pe a fai,” o le talosaga lea a Kati i le tamaitai pule, lea foi na talia e le tamaitai pule, peitai ua afua mai ai loa ni manatu o le tamaitai pule, e foliga mai o le tagata lea o loo la talanoa o se tagata suesue nana.
E vaiaso atoa e lei toe oo ane Kati i le faleaiga lea peitai e le misi lona faitau i nusipepa i taeao uma ma matamata foi i le TV, i le tele o faalavelave o loo tutupu i totonu o le atunuu o Lusia atoa ai ma nisi o ona aai, lea o loo fasiotia ai le toatele o tagata e aunoa ma le maua o le tagata o loo ia faia lea galuega le alofa. E oo lava foi i tamaitai aoga ma fafine o loo fai i ai uiga mataga ma ave faamalosi, e le o mafai lava ona maua e leoleo ma vaega suesue a le malo. O le isi taeao na toe afea ai e Kati lana fale kofe ae tuu ane ai loa e le tamaitai pule le kopi o le ata sa pu’eina i le latou masini. Sa musu Kati e iloa e nisi e i ai sana fesootaiga i le faleaiga lea. Na ona savali atu lava o le tama o le a totogi lana kofe ma lana sanuisi sa fai ai lana malu taeao ae tuu atu ai loa e le tamaitai pule le afifi ma lana tala, “o le kopi lena o le ata sa e talosaga mai ai, ae fesootai mai ou te manaomia lau fesoasoani.” E na o le lua lava aso na galue ai le tama i le tau sailiina o faamaumauga e uiga i alii e toalua ia sa laua faia ni gaioiga le talafeagai i le faleaiga, ae ona mauaina loa tuatusi ma mea e nonofo ai, ona manatu loa lea o Kati, o lana uluai osofaiga lea o le a faia i totonu o le aai o Lusia lea o loo nofo ai.
E malu ane loa le afiafi o le isi aso lagi lelei lava ae taunuu loa Kati i le tulimanu o le auala lea e agai i le fale e nonofo ai le aualii e toalua ia ua ia taumafai e saili, a’o nofo le tama i luma o se tamai faleaiga ma inu ai lana ipu kofe, ae ona vaaia loa le taavale lea e feoai ai le aualii ia ua aga’i atu ma tu tonu lava i luma o le fale, ona ia vaaia lea o alii ia e toalua ua agai i totonu o le fale.


text:
Tala Mai Samoa
KOLENI LE TALAVALU NOFOAGA IUNI LAKAPI A SAMOA I TUANAIMATO
O le vaiaso atoa lenei sa faagasolo ai koleniga faapitoa a le au fili lakapi taitoafitu a Amerika Samoa lea ua faaigoaina o le Talavalu, i le nofoaga mo koleniga faapitoa a le iuni Lakapi a Samoa i Tuanaimato, le High Performance Unit Program. Na faaalia e le taitaimalaga, o ia foi o se sui o le komiti faafoe o le Iuni Lakapi a Amerika Samoa, le susuga Peseta Sa Mavaega e faapea, ua tele se aoga o lenei vaiaso i a latou tapenapenaga.
Na ia faaalia foi lona agaga faafetai i le taitaifono ma le laulauafono o le iuni lakapi a le Teritori, lea o lo o taitaifono ai le afioga Kovana Togiola Tulafono mo le sailia o lenei avanoa atoa ai ma le faatupeina o le malaga mai o le au. Na ia faafetaia foi le taitaifono ma le laulauafono o le iuni lakapi a Samoa mo le talisapaia ma le saunia o koleniga faapitoa mo le au a le Teritori.
Na saunoa le alii faiaoga, le susuga Leota Setefano Fata, ua matua tele le aoga o koleniga faapitoa ua maua e le au i lenei vaiaso aua le sauniuni atu i le taamilosaga taitoafitu o le Oceania i Ausetalia i le faaiuga o le masina nei. Na faaalia e Leota, e le gata i koleniga tuufaatasi a le au sa faatautaia e sui eseese o le iuni lakapi a Samoa e pei o le susuga Stephen Betham, Faamaoni Lalomilo, Lilomaiava Taufusi Salesa, Fepuleai Selefuti Patu, Paepae Stan Toomalatai ma Tuala Matthew Vaea. Fai mai a ia, eseese uma lava itu sa taulai i ai ia koleniga, ma sa faatautaia foi e le alii o lo o gafa ma koleniga faapitoa a le iuni lakapi a Samoa, le susuga Michael Deasy ia ni feiloaiga ma sui taitoatasi o le au e faatalanoa ai o latou malosiaga ma vaivaiga. E pei ona silafia, o le susuga Leota Setefano Fata nao le pau lea o se sui mai Amerika Samoa sa filifilia i le Manu Samoa i le 1994, ma sa ia faaalia lona agaga faafetai ma le maofa i lenei avanoa ua maua e le au taitoafitu a le Teritori e maua ai lea malamalama faaopopo i le faatinoina o le taaloga. Fai mai a ia, o le tulaga ua faaleleia atili i le latou tapenapenaga, o le itu tau puipui poo le defense.
O le aso Sa e toe taliu ai le Talavalu mo Amerika Samoa, ae malaga mo Hawaii i le po o le aso Gafua o le vaiaso fou e auai i se taamilosaga taitoafitu i Hawaii e atili faasauni ai mo le Oceania Sevens i Ausetalia i le faaiuga o le masina nei.
LATA MAI LE TUUESEESEINA O LEOLEO MA LE FALEPUIPUI
O se taimi e le o toe mamao o le a molimauina ai loa le tuueseeseina o le pulega mo le falepuipui mai le matagaluega o leoleo, e pei ona o lo o i ai nei. O se tasi lenei mataupu ua leva ona soalaupuleina e le malo amata mai i le ono tausaga talu ai, ma na faaalia e le sooupu a le matagaluega, le komesina lagolago ia Leaupepe Fatu Pula e faapea, o se fuafuaga ua taulai i ai le silasila a le malo ina ia atili faaleleia ai le tautua a ia vaega eseese a le malo. E le gata i lea, ina ia foia ai le tele o faasea ua alia’e mai i le nei vaitau i le faatautaia e le pulega o le falepuipui o le vaaiga o i latou o lo o taofia ai.
Na saunoa le alii palemia, le susuga Tuilaepa Sailele Malielegaoi, o le faamatuu atu o ia vaega eseese e lua e pulea e ni pulega se lua, o le a tupu ai o se lagona sogasoga i ia pulega ina ia siitia le tulaga o a latou tautua. Fai mai a ia, e pei foi ona tuueseese le pulega o le vaega o le Tinei Mu mai le matagaluega o leoleo, lea ua le toe lipoti ai le vaega o le Tinei Mu i le komesina o leoleo a ua faatino lava a latou galuega i lalo o le latou pulega. “O i tonu lava la e iloa ai le poo lelei ona faatino galuega a nei vaega eseese, aua na ona faaletonu lava tau ai ma le tuma i le ulu,” o a Tuilaepa lea. “Ae a lelei, ave le taui ua tatau ai i le tagata sa faatino ma le amiotonu lana matafaioi.”
FUAFUA FAUSIA SE TAULAGA LONA LUA ALEIPATA
O lo o i ai se fuafuaga a le malo o le a avea ai le Mata Aleipata o se tasi o taulaga tele e pei o le taulaga o lo o i Apia nei. O fuafuaga ia ua faailoa e le alii palemia, le susuga Tuilaepa Sailele Malielegaoi, e pei ona lipotia i le nusipepa a le malo, le Savali. O le taimi nei o lo o i ai le uafu faavaomalo i Aleipata, ae o lo o i ai le fuafuaga, o le a fausia ai foi ma se malae vaalele. E le o mailoa la i le taimi nei po a afea o le faataunuuina ai lea fuafuaga. Pau le tulaga ua faamautinoaina mai, o le Mata Aleipata, o le a avea lea ma se tasi o taulaga tele i totonu o le atunuu i se taimi o le lumanai.
O le taimi nei, e faalagolago ia fuafuaga i se paketi mo lenei faamoemoe, ao le tulaga lava ia i le matagofie o le Mata Aleipata e pei ona molimauina i le tele o mataaga matagofie o lo o faapea ona tulitasi e turisi faapea tagata Samoa mo tafaoga, o se tasi lea o mafuaaga e talitonu ai le alii palemia, ua talafeagai ai le Mata Aleipata ma se tasi o taulaga. E talitonu foi le alii palemia, o le a matua faafaigofie ai foi faigamalaga i le va o Amerika Samoa ma Samoa nei.
FALEPUIPUI I LE ONO TAUSAGA I LE GAOI
E 39 tausaga o se tama mai le afioaga o Letogo ma Falefa, o Malaki Tasi, ua faasalaina nei i le falepuipui mo le ono tausaga ina ua faamaonia moliaga o le gaoi. Na faaalia i faamaumauga a le faamasinoga e faapea, na ave faagaoi e lea alii ni afi vaa e silia i le $10,000 i le afi e tasi, ma e fa moliaga faapea na molia ai o ia. O isi moliaga e fa, e mafua mai lea i lona faamamateina o ni manu papalagi se fitu. E tusa ai ma faamaumauga a le itu a leoleo, e faafa ona osofai e le ua molia se papovi ma ave ai ni povi se fa, ao le isi osofaiga mulimuli na ia faamamateina ai ni manu papalagi se fa.
O le tau o le povi e tasi e tusa ai ma faamaumauga a le itu a leoleo, e silia ma le $1,000. Na maua e le faamasinoga e faapea, e le o se taimi muamua lea ua faia ai e lea alii lea solitulafono o le gaoi. E iva tausaga na talosagaina e le itu a leoleo e nofosala ai o ia i le falepuipui. Peitai na toesea e le alii faamasino, le afioga Alo Vaepule Vaemoa Vaai ia tausaga e tolu ona o lona vave ioeina o nei moliaga e valu faasaga ia te ia, ae totoe ai tausaga e ono lea o le a nofosala ai o ia i le toese i Tafaigata.
SAINI LE KONEKARATE A TIM CAHILL E TAALO AI MO LE RED BULL A NIU IOKA
Ua sainia nei e se tasi o alo o Samoa ua lauiloa i le lalolagi i le taaloga o le soka, le susuga Tim Cahill, se konekarate e taalo ai i le kalapu soka o le Red Bull mai Niu Ioka i Amerika. O lenei alii o Tim Cahill o se palagi Ausetalia lona tama ao le Samoa lona tina ma sa soifua mai o ia i Ausetalia. Na lipotia mai le le mananao o le pulega ma sui o lana kalapu tuai o Everton i Ausetalia e motusia le latou mafutaga ma lea alii, peitai na faaalia e Cahill, ua ia malie i lea konekarate ma le kalapu a le Red Bull i Niu Ioka ina ia saili ai se manuia o ia ma lona aiga.
E $1.5 miliona tala Ausetalia le konekarate ua taalo ai nei Cahill mo lea kalapu i Amerika, ma ua faaalia le agaga faafetai o le faiaoga a lea kalapu ina ua talia e Cahill le latou ofa e taalo ai mo le latou kalapu. Na lipotia mai i upega tafailagi le fiafia o Cahill i lea kalapu aemaise le tupe tele ua taalo ai i lea kalapu i Amerika. Fai mai a ia, e talitonu ua ia faia le faaiuga sao aua le atinaeina o lana taalo aemaise se lumanai manuia o ia ma lona aiga.
O Tim Cahill na amata taalo i le taaloga o le soka i Samoa nei ma muamua foi taalo i taaloga soka faavaomalo i le aufili a Samoa, o se tulaga na umi se taimi o talosagaina ai e le asosi soka a Ausetalia le pulega o le taaloga i le lalolagi, le FIFA, ina ia faatagaina lea alii e taalo mo le au fili a Ausetalia. Sa taalo foi o ia i le au a Ausetalia lea sa tausinio i taaloga o le Olemipeka i le 2008.


text:
O a ia tulafaono faaleagaga e fa?
Fesili: O a ia tulafaono faaleagaga e fa?
Tali: O Tulafono faaleagaga nei e fa o se tasi foi lea auala tatou te fetufaa'i ai i le tala lelei e faasino i le avanoa ua maua i le faaolataga, e ala i le faatuatua ia Iesu Keriso. O se ala ua faigofie ai ona faavasegaina le tala lelei i ni vaega e fa.
O le tulafono muamua e faapea, "E alofa le Atua ia te oe ua mafua ai ona Ia saunia se aIa matagofie mo lou olaga". Fai mai le Ioane 3:16, "Aua ua faapea lava ona alofa mai o le Atua i le lalolagi, ua Ia aumai ai Lona Alo e toatasi, ina ia le fano se tasi e faatuatua ia te Ia, a ia maua e ia le ola e faavavau." O loo aumaia e le Ioane 10:10 le mafua'aga na afio mai ai Iesu, "Ua ou sau ina ia latou maua le ola, ia maua atili ai lava." O le a le mea ua polokaina ai i tatou mai le alofa o le Atua? O le a le mea o loo punitia ai le o'o mai o le olataga e matua tele ia te i tatou?
O le tulafono lona lua fai mai, "Ua eleelea tagata uma ona o le agasala ma ua le maua ai se mafutaga va lalata ma le Atua." Ona o lea, ua le mafai ai ona tatou iloa atu fuafuaga maoa'e a le Atua mo o tatou olaga. O loo faamautuina e le Roma 3:23 e faapea, "Aua ua agasala tagata uma lava ma ua le oo i le viiga mai le Atua." O loo ta'ua e le Roma 6:23 le i'uga o le agasala, "o le totogi o le agasala o le oti." Na faia e le Atua i tatou ina ia mafuta ma Ia. Ae peita'i, ua oo mai le agasala i le lalolagi ona o le tagata, ma ua motusia ai la tatou mafutaga ma le Atua. Ua faaleagaina le mafutaga na Ia foafoaina mo i tatou. O le a la le mea e tatau ona fai?
O le tulafono e tolu e faapea, "o Iesu Keriso le ala e toatasi ua saunia e le Atua mo le faamagaloina o a tatou agasala. O Iesu Keriso ua ala mai ai le faamagaloina o a tatou agasala ma le faafouina o la tatou mafutaga tonu ma le Atua." Fai mai le Roma 5:8, "A ua faaalitinoina mai e le Atua Lona lava alofa ia te i tatou, ina ua maliu Keriso ma sui o i tatou, a o tatou agasala pea." I le I Korinito 15:3-4, o loo ta'ua ai mea uma e tatau ona tatou iloa ma talitonu iai, e maua ai le faaolataga, "Na maliu Keriso ma sui o a tatou agasala, pei ona tusia; na tanu foi o Ia, ma toe tu mai i le aso tolu, pei o upu ua i Tusi." O Iesu lava Ia na fetalai i le Ioane 14;6: "O A'u nei le ala, ma le upu moni, ma le ola. E le alu atu lava se tasi i le Tama, pe a le ui mai ia te A'u." E faapefea ona ou maua le meaalofa o le faaolataga?
O lona fa o tulafono faaleagaga lea, "E tatau ona tuu atu atoa lo tatou faatuatua ia Iesu Keriso ma talitonu o Ia o le Faaola, ona maua ai lea e i tatou le meaalofa o le faaolataga, ma manino lelei ai ia te i tatou fuafuaga matagofie a le Atua mo o tatou olaga." O loo faamatala mai e le Ioane 1:12, "A o latou uma o e ua talia o Ia, ma faatuatua i Lona suafa, na Ia avatu i ai o lea manuia, ia avea i latou ma fanau a le Atua." O loo manino foi i le Galuega 16:31, "Ina faatuatua ia i le Alii o Iesu Keriso, e ola ai oe atoa ma lou aiga." E na o le alofa tunoa e faaolaina ai i tatou, e ala lava i le faatuatua, ia Iesu Keriso e toatasi (Efeso 2:8-9).
Afai ua e talitonu ma e mana'omia nei Iesu Keriso e avea ma Faaola, faata'ita'i upu nei e fai ma au tatalo i le Atua. O nei foi upu e le faaolaina ai oe, aua e faaolaina oe ona ua e talitonu ia Keriso! O se tatalo faigofie lenei e te talatala atu ai i le Atua lou faatuatua ia te Ia atoa ma lau faafetai mo le faaolataga na Ia saunia mo oe. "Le Atua e, ua ou iloa ua ou agasala ia te Oe ma ua tatau lava ona ou oti. A ua fai Iesu Keriso ma o'u sui ina ia ou magalo e ala i lo'u faatuatua ia te Ia. Ua ou fulitua nei i le agasala ae faatuatua ia te Oe mo lo'u faaolataga. Faafetai mo Le matagofie o Lou alofa tunoa ma Lau faamagaloga--o le meaalofa lea o le ola e faavavau! Amene!"
Ua fai sau filifiliga ma'oti mo Keriso ina ua e faitau malamalama i itulau nei? Afai o lea, asiasi i le "Ua ou talia Iesu i le Aso lenei" o loo iai i lalo.
Toe taga'i i le itulau ua faaliliuina i le gagana Samoa
O a ia tulafaono faaleagaga e fa?


text:
Tala o Fa'amasinoga
IOE SA IA GAOIA LE $1,000 MAI LANA KAMUPANI
O le alii lea na tuuaia e le malo i lona suia fuainumera sa aumai i lana siaki mulimuli mai le kamupani sa galue ai, ua ia ta'utino i le faamasinoga, e faamaonia sa ia faia lea gaioiga, ma ia gaoia ai le tupe e $1,000 mai lea kamupani.
O le alii o Mamoe Vaoga na uluai tuuaia e le malo i moliaga mamafa e aofia ai le gaoi, faia o faamaumauga sese, faapea ai ma lona sainia faamalosia o le saini a se isi tagata, ae i lalo o se maliliega sa ia sainia ma le malo ma talia e le faamasinoga, sa ia tali ioe ai i moliaga mamafa e lua o le gaoi ma le faia o faamaumauga sese, ae solofua le isi moliaga mamafa o lona sainia faamalosi o le igoa o le isi tagata.
I le tali ioe ai o Vaoga i moliaga ia e lua sa ia tautino ai i le faamasinoga e faapea, i le masina o Novema 2011, na maua mai ai lana siaki mulimuli mai le kamupani a le Atlas Construction lea sa galue ai i le aofai e $151.74, peitai sa ia faaopoopo le numera tasi ma le koma i le siaki ina ia maua ai le aofa'i e $1,151.75, faatasi ai ma lona toe faaopoopo o faaupuga ina ia faailoa ai le aofaiga e 'tasi le afe tala', ma alu ai loa ua tala lana siaki i le faletupe o le ANZ Bank.
Na tautino Vaoga, o lona faia o lea gaioiga ua ia gaoia ai le tupe e $1,000 mai lana kamupani sa galue muamua ai.
Ua manatu loia o le a faatali ni a laua faafinauga mo se faasalaga o Vaoga, sei maea on a tapena e le ofisa faanofovaavaaia sa latou ripoti, peitai ua malamalama le ua molia, tusa lava pe finau loia i le faamasinoga mo se faasalaga mama mo ia, e pule le faamasinoga pe talia pe teena ia talosaga.
Ua ia iloa foi, e le mafai ona toe suia lana tali ioe ua tuuina atu i le faamasinoga, pe afai e tuuina mai lana faasalaga ae le tau ai lona mana'o.
O loo taofia pea Vaoga i le toese i Tafuna e faatali ai le aso 19 Iulai lea ua faatulaga e lau ai lana faasalaga, ina ua le mafai ona ia totogi le tupe e $1,000 sa faatulaga e tatala ai o ia i tua.
FALEPUIPUI VILI ONEY MO LE 12 MASINA
O le alii talavou lea na maua i ai e leoleo ni mariuana ina ua osofaia lona fale i le masina o Mati o le tausaga nei, ua faasala i le toese mo le umi e 12 masina, o se tasi lea o tuutuuga o lana faanofovaavaaia e 5 tausaga ua tuuina atu i ai e le Faamasinoga Maualuga.
O Vili Oney na ulua'i tu'uaia e le malo i le moliaga mamafa o lona umia faasolitulafono lea o mariuana, peitai i lalo o le maliliega lea sa ia sainia ma le malo ma talia e le faamasinoga, na ta'usalaina ai o ia i le moliaga mamafa feololo ane ai o le umia faasolitulafono lea o mariuana.
A'o lei tuina atu le faasalaga a le faamasinoga mo Oney i le vaiaso na te'a nei, na talosaga lana loia fautua o Sharron Rancourt i le faamasinoga, ina ia faamalumalu le tuuina atu o sana faasalaga mo Oney mo le 6 masina, ae se'i tulimata'i e le faamasinoga pe i ai se suiga i le olaga o lenei alii, peitai ina ua tuuina mai le faaiuga, sa faaauau pea ona faasala e le faamasinoga Oney i le falepuipui.
Na finau lana loia, o Oney o se alii e tele sona lumanai lelei i le aoga, e atamai toe sogasoga i le aoga, peitai o le filifiliga sese sa ia faia ua mafua ai ona a'afia o ia i lenei solitulafono matuia.
Na faatoese le ua molia i le faamasinoga e tusa ai o lana solitulafono, ma ia talosagaina ai le isi avanoa se tasi mo ia. Sa ia faatoese foi i ona matua ona o le solitulafono ua ta'uleagaina ai le igoa o le aiga.
Na taua e le loia a le malo Cabel Poag, afai e talia e le faamasinoga le talosaga a le itu tetee ina faamalumalu se faasalaga seia maea le 6 masina, o le a leai se faafinauga a le malo.
Saunoa le alii faamasino ia Lyle L. Richmond, o Oney o se alii atamai ma lelei i le aoga, sa lelei foi togi sa ia maua i le aoga, peitai ina ua faauu o ia mai le aoga maualuga, sa vaaia ai loa le ese o le ala na ui ai o ia, ma i'u ai ina ia faatauina atu mariuana ona o le sese o tagata sa ia faauo atu i ai.
E 5 tausaga na manatu le faamasinoga e faasala ai Oney, peitai ua faamalumalu le tuliina o lea faasalaga, ae ua faanofovaavaaia ai o ia i lalo o poloaiga mai le faamasinoga, ma o nisi o ia poloaiga e aofia ai lona tuliina o masina e 12 i le toese, afai foi e talia o ia i le Kolisi Tuufaatasi i le toe a'e ai o aoga, o le a tatala o ia i tua e alu e aoga mai le 8 i le taeao e oo atu i le 4 i le afiafi, mai le aso Gafua e oo atu i le aso Faraile.
E $3,000 le salatupe ua poloaina o ia na te totogiina, ae afai e vave totogi le tupe lea, o le a na o le 6 masina e loka ai o ia i le falepuipui.
O isi poloaiga e aofia ai le faasa lea ona ia toe tagofia le ava malosi, faasa ona toe pipii i tagata o loo latou inuina le pia pe tagofia fualaau faasaina, o le a faia foi ni suega i lona tino ina ia iloa ai na te le o toe tagofia le ava malosi poo fualaau faasaina.
TETE'E LAMAFA MOLIAGA FAASAGA IA TE IA
O le alii lea na ia sasaina foliga o se tamaitai i se atigi fagupia e mafua mai i se losalio, ua ia teena le moliaga faasaga ia te ia ina ua tulai i luma o le faamasinoga maualuga i le vaiaso na te'a nei.
I le teena ai e Mareko Malaefono Lemafa o le moliaga o le faaoolima i le tulaga lua, ua faatulaga ai loa lana uluai iloiloga i le aso 30 Iulai.
I faamaumauga a le faamasinoga o loo taua ai e faapea, o le faalavelave na tulai mai ina ua fai atu le tamaitai na aafia ia Lemafa e avatu lana losalio, peitai na avea ma itu na ita ai le ua molia, ma ia tago ai loa i le fagupia ua sasa ai foliga o le tamaitai na aafia ma manu'a ai.
Na togafitia le tamaitai na aafia i le falema'i ma toe te'a ai i tua.
E $5,000 le tupe ua faatulaga e le faamasinoga e totogi ona faatoa mafai lea ona tatala Lemafa i tua mai le toese.